MT Il-Ġurnal Uffiċjali tal-Unjoni Ewropea L 310/24

DEĊIŻJONI TAL-KUMMISSJONI (UE) 2016/2007

tal-1 ta' Frar 2016

Għajnuna mill-Istat SA.36754 — 2014/C (ex 2014/NN u 2013/N) li l-Ungerija implimentat parzjalment u li qed tippjana li timplimenta favur AUDI HUNGARIA MOTOR Ltd.

(notifikata bid-doument C(2016) 405)

(It-test Ungeriż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea (TFUE), u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li talbet lill-partijiet interessati biex jippreżentaw il-kummenti tagħhom skont id-dispożizzjonijiet (1) imsemmija hawn fuq

Billi:

1. PROĊEDURA

(1) Permezz ta' notifika elettronika rreġistrata fis-16 ta' Settembru 2013 (SANI Nru 8899), ikkoreġuta bil-komunikazzjoni tal-25 ta' Settembru 2013, l-awtoritajiet Ungeriżi nnotifikaw, skont il-paragrafu 65 tal-Linji Gwida dwar l-għajnuna nazzjonali b'għan reġjonali għall-2007-2013 (2) (minn hawn'il quddiem “RAG 2007-13”) l-intenzjoni tagħhom li jagħtu għajnuna reġjonali għal proġett ta' investiment kbir li għandu jitwettaq f'Győr minn AUDI HUNGARIA MOTOR Ltd. (minn hawn 'il quddiem “AHM”).

(2) Permezz ta' ittra datata d-9 ta' Lulju 2014, il-Kummissjoni infurmat lill-Ungerija bid-deċiżjoni tagħha li tibda l-proċedura stabbilita fl-Artikolu 108(2) tat-TFUE (minn hawn 'il quddiem “id-deċiżjoni ta' ftuħ”) fir-rigward tal-għajnuna reġjonali li għandha tiġi implimentata favur il-proġett ta' investiment ta' AHM, bil-għan li titwettaq valutazzjoni fil-fond abbażi tal-Komunikazzjoni mill-Kummissjoni dwar il-kriterji għal valutazzjoni fil-fond tal-ħajnuna reġjonali għal proġetti kbar ta' investiment (3) (minn issa 'l quddiem “IDAC”).

(3) L-Ungerija ppreżentat kummenti u l-informazzjoni meħtieġa għall-valutazzjoni fil-fond permezz ta' ittra datata d-9 ta' Ottubru 2014 (2014/101245).

(4) Id-deċiżjoni tal-Kummissjoni li tibda l-proċedura ta' investigazzjoni formali kienet ippubblikata f'Il-Ġurnal Uffiċjali tal-Unjoni Ewropea fil-21 ta' Novembru 2014 (4). Partijiet terzi ġew mistiednajippreżentaw il-kummenti tagħhom.

(5) Permezz ta' ittri datati l-25 ta' Novembru 2014 (2014/119782), it-28 ta' Lulju 2015 (2015/074087) u l-24 ta' Awwissu 2015 (2015/083208), il-Kummissjoni talbet aktar informazzjoni, li ġiet provduta mill-Ungerija permezz ta' ittri datati t-13 ta' Frar 2015 (2015/014716), it-30 ta' Settembru 2015 (2015/096577) u d-9 ta' Ottubru 2015 (2015/100135).

(6) Il-Kummissjoni ma rċeviet l-ebda kumment minn partijiet interessati.

2. DESKRIZZJONI DETTALJATA TAL-MIŻURA/GĦAJNUNA

2.1. OBJETTIV TAL-MIŻURA

(7) L-awtoritajiet Ungeriżi għandhom l-intenzjoni li jippromwovu l-iżvilupp reġjonali billi jiprovdu għajnuna reġjonali fil-forma ta' għotja diretta u benefiċċju tat-taxxa korporattiva lil AHM għal investimenti fuq il-lokalità tal-AHM fi Győr, li jinstab fir-reġjun ta' Transdanubia tal-Punent (Nyugat-Dunántúl). Transdanubia tal-Punent hija żona assistita eliġibbli għal għajnuna reġjonali skont l-Artikolu 107(3)(a) tat-TFUE b'limitu massimu tal-għajnuna reġjonali standard għal intrapriżi kbar ta' 30 % ekwivalenti tal-għotja gross (minn hawn 'il quddiem “EGħG”) skont il-mappa għal għajnuna reġjonali Ungeriża 2007-2013 (5).

2.2. IL-BENEFIĊJARJU

(8) Il-benefiċjarju tal-għajnuna huwa AHM, sussidjarja akkwiżita totalment ta' Audi Hungaria Services Zrt. Audi Hungaria Services Zrt. hija sussidjarja ta' AUDI AG, li hija membru tal-Grupp Volkswagen (minn hawn 'il quddiem “il-Grupp VW”). Is-sede prinċipali tal-Grupp VW jinsab f'Wolfsburg, fil-Ġermanja, u l-kummerċ tiegħu huwa maqsum f'żewġ diviżjonijiet, id-Diviżjoni tal-Karozzi u d-Diviżjoni tas-Servizzi Finanzjarji. Id-Diviżjoni tal-Karozzi tinkludi żewġ oqsma kummerċjali: “karozzi tal-passiġġieri” u “vetturi kummerċjali, inġinerija tal-elettriku”

(9) Id-Diviżjoni tal-Karozzi tal-Grupp VW hija magħmula minn tnax-il ditta: Volkswagen, AUDI, ŠKODA, SEAT, Bentley, Porsche, Bugatti, Lamborghini, Ducati, vetturi kummerċjali Volkswagen, Scania u MAN. Kull ditta għandha l-karattru tagħha u topera bħala entità indipendenti fuq is-suq. Il-Grupp Volkswagen jimmanifattura karozzi li jvarjaw minn karozzi żgħar għal vetturi lussużi u kummerċjali.

(10) Fl-2014, il-Grupp Volkswagen opera total ta' 118-il fabbrika madwar id-dinja (6) u kkonsenja 10,1 miljun karozza lil klijenti, li jikkorrispondi għal sehem ta' 12 % tas-suq tal-karozzi tal-passiġġieri fid-dinja. Id-dħul tiegħu laħaq EUR 202 biljun, u kellu 592 586 impjegat (7).

(11) Fl-2014, AUDI AG impjegat 79 483 persuna, ikkonsenjat 1,7 miljun vetturi ġodda lil klijenti globalment, u d-dħul tagħha laħaq EUR 53 biljun.

(12) Fl-2014, AHM ipproduċiet 135 232 karozza, kellha 11 274 impjegat u d-dħul tagħha laħaq EUR 7,2 biljun.

2.3. IL-PROĠETT TA' INVESTIMENT

(13) AHM tipproduċi magni u komponenti għal magni fi Győr. Barra minn dan, AHM kienet timmunta karozzi permezz ta' approċċ ibbażat fuq pjattaforma, qabel ma kien ikkompletat il-proġett ta' investiment notifikat fit-tmiem tal-2014.

(14) Il-proġett ta' investiment kellu tliet objettivi: aktar flessibilità u diversifikazzjoni fl-operazzjoni tal-immuntar, output akbar ta' karozzi mmuntati, u approfondiment tal-integrazzjoni vertikali tal-proċess tal-produzzjoni tal-karozzi.

(15) L-ewwel objettiv kien li tiżdied il-flessibilità tal-operazzjoni tal-immuntar bis-sostituzzjoni tat-teknoloġija preċedenti bbażata fuq pjattaforma permezz tal-hekk imsejħa teknoloġija tal-proċess ta' manifattura bbażat fuq moduli (Modularer Querbaukasten, minn hawn 'il quddiem “MQB”). Filwaqt li t-teknoloġija bbażata fuq pjattaforma użata fi Győr kienet tippermetti biss l-immuntar ta' karozzi bl-użu tal-istess pjattaforma (prinċipalment tal-istess tul jew tul simili, li ħafna drabi jappartjenu biss għal segment wieħed), it-teknoloġija MQB li għadha kif ġiet installata tippermetti l-immuntar ta' karozzi ta' tulijiet differenti u li jappartjenu għal firxa ta' segmenti (f'dan il-każ is-segmenti A u B u teoretikament is-segment A0 ukoll, […] (*)) fuq l-istess linja ta' manifattura. It-teknoloġija l-ġdida kienet installata f'impjant ġdid, filwaqt li l-attività l-antika tal-immuntar ibbażat fuq pjattaforma twaqqfet kompletament b'mod gradwali fl-2014, u l-linja tal-immuntar l-antika ġiet żarmata u tneħħiet. Il-produzzjoni kollha tal-karozzi fi Győr issa hija bbażata fuq it-teknoloġija MQB. It-teknoloġija MQB hija bbażata fuq il-prinċipju ta' modularità (standardizzazzjoni tal-komponenti ta' mudelli differenti, li jappartjenu għal segmenti tas-suq differenti), li jippermetti ffrankar kbir fl-ispejjeż. Minħabba l-istandardizzazzjoni meħtieġa, u minħabba d-distanza fiżika (madwar 1,5 km) bejn il-post tal-immuntar l-antik u dak ġdid, il-linja tal-immuntar l-antika ma setgħetx tiġi integrata fil-proċess tal-produzzjoni l-ġdid. L-impjant il-ġdid jippermetti l-manifattura ta' diversi mudelli ta' karozzi tal-passiġġieri tad-ditta Audi: il-ġenerazzjonijiet il-ġodda tal-mudelli li diġà kienu mmuntati fil-passat fi Győr (Audi TT Coupé, TT Roadster u A3 Cabriolet) u membru kompletament ġdid tal-familja tal-mudell A3 b'vettura b'erba' bibien (A3 Sedan). Il-mudelli suċessivi kienu soġġetti għal diversi bidliet fir-rigward ta' disinn u ta' titjib tekniku. Madankollu, il-kontinwità fir-rigward tal-kwalità, l-istandards għolja tad-disinn transġenerazzjonali u l-iżvilupp tekniku, kif ukoll iż-żamma ta' dimensjonijiet ġeometriċi prinċipali u tagħmir, irriżultat fi klassifikazzjoni mhux mibdula minn POLK (8). L-Audi TT Coupé u t-TT Roadster jibqgħu fis-segment B, filwaqt li l-A3 Cabriolet baqgħet fis-segment A u l-A3 Sedan il-ġdida wkoll se tiġi elenkata fis-segment A.

(16) It-tieni objettiv tal-proġett kien li tiżdied il-kapaċità teknika globali tal-operazzjoni tal-immuntar fi Győr minn [60 000-110 000] għal [130 000-180 000] karozza tal-passiġġieri kull sena. Hu previst li bħala medja dan juża […] % tal-kapaċità l-ġdida għall-manifattura ta' karozzi tas-segment A u […] % għall-manifattura ta' karozzi tas-segment B. Il-kapaċità miżjuda tippermetti kemm l-immuntar tal-prodott addizzjonali (A3) u għadd ogħla ta' mudelli suċċessivi.

(17) It-tielet objettiv tal-proġett kellu l-għan li japprofondixxi l-integrazzjoni vertikali tal-attivitajiet ta' produzzjoni fi Győr. L-operazzjoni tal-immuntar preċedenti hija mibdula f'impjant ta' produzzjoni kompletament integrat għall-karozzi tal-passiġġieri: l-investiment fl-impjant tal-immuntar il-ġdid huwa akkompanjat mill-bini ta' ħanut tal-karrozzerija, ħanut taż-żebgħa u ħanut tax-xogħol tal-pressa, li jservu b'mod predominanti fil-produzzjoni tal-mudelli msemmija hawn fuq. Parti żgħira biss (sa […] %) tal-output tal-ħanut il-ġdid tal-karrozzerija u taż-żebgħa jiġi kkonsenjat, fil-forma ta' qafas ta' vettura, lil impjanti oħra ta' manifattura tal-karozzi tal-Grupp VW barra miż-ŻEE. Madwar […] % tal-partijiet tal-karrozzerija manifatturati fil-ħanut tax-xogħol tal-pressal-ġdid jintużaw għall-manifattura ta' karozzi fi Győr. Il-[…] % l-oħra tal-partijiet tal-karrozzerija manifatturati fi Győr jitqassmu lil siti oħra tal-produzzjoni tal-Grupp VW. Fil-bidu, kien ippjanat li dawn il-partijiet tal-karrozzerija jintużaw fil-produzzjoni ta' vetturi li jappartjenu għas-segment B ta' POLK. Madankollu, wara d-deċiżjoni ta' ftuħ l-Ungerija infurmat lill-Kummissjoni li minħabba tibdil fid-domanda, is-sehem ta' […] % tal-output tal-ħanut tax-xogħol tal-pressa seta' jintuża — f'siti ta' produzzjoni oħra tal-Grupp VW — għall-produzzjoni tal-karozzi A0 sa C.

(18) Ix-xogħol fuq il-proġett ta' investiment beda fi Frar 2011 u tlesta fil-31 ta' Diċembru 2014.

2.4. L-ISPEJJEŻ TAL-PROĠETT TA' INVESTIMENT

(19) Fil-każ preżenti, in-nefqa eliġibbli tikkonsisti f'investimenti f'bini, makkinarju u tagħmir, iżda mhux f'assi intanġibbli. Assi użati huma esklużi.

(20) L-ispejjeż totali eliġibbli tal-investiment tal-proġett ta' investiment f'valur nominali jammontaw għal HUF 342 936 miljun (EUR 1 144 miljun (9)). F'valur preżenti (10) dan l-ammont huwa HUF 355 550 miljun (EUR 1 186 miljun). It-tabella I tipprovdi analiżi tal-ispejjeż eliġibbli totali. Tabella I Spejjeż eliġibbli tal-investiment f'valur nominali (miljuni ta' HUF) Snin 2011 2012 2013 2014 Total Bini (…) (…) (…) (…) (…) Makkinarju/tagħmir (…) (…) (…) (…) (…) Assi intanġibbli — — — — 0 TOTAL (…) (…) (…) (…) 342 936

2.5. FINANZJAMENT TAL-INVESTIMENT

(21) L-awtoritajiet Ungeriżi jikkonfermaw li l-kontribuzzjoni proprja tal-benefiċjarju, mingħajr kwalunkwe appoġġ pubbliku, jaqbeż 25 % tal-ispejjeż eliġibbli.

2.6. BAŻI ĠURIDIKA

(22) Il-bażi ġuridika nazzjonali għall-appoġġ finanzjarju huwa dan li ġej: a. Għotja diretta se tingħata fl-applikazzjoni tad-dispożizzjonijiet tal-iskema ta' għajnuna XR 47/2007 (11) li hija eżentata minn notifika skont ir-Regolament tal-Kummissjoni (KE) Nru 1628/2006 (12) (minn hawn 'il quddiem “RAG BER”) taħt il-limitu ta' notifika individwali, u li hija bbażata fuq id-“Digriet tal-Gvern 8/2007 (I.24.) tal-Ministru għall-Ekonomija u t-Trasport dwar Sussidji tal-Investiment Mogħtija permezz ta' Deċiżjoni Individwali tal-Gvern” (Kormány egyedi döntésével megítélhető támogatások nyújtásának szabályairól szóló 8/2007. (I. 24.) GKM rendelet). b. Se jingħata benefiċċju tat-taxxa fl-applikazzjoni tad-dispożizzjonijiet tal-iskema “Benefiċċju tat-Taxxa għall-Iżvilupp” N 651/2006 (13) li kien stabbilit permezz tal-“Att LXXXI tal-1996 dwar it-Taxxa Korporattiva u t-Taxxa fuq id-Dividendi” u bid-“Digriet tal-Gvern 206/2006 (X.16.) dwar il-Benefiċċju tat-Taxxa tal-Iżvilupp” (a társasági adóról és az osztalékadóról szóló 1996. évi LXXXI. törvény és a fejlesztési adókedvezményről szóló 206/2006. (X.16.) Kormányrendelet).

2.7. IL-MIŻURA TA' GĦAJNUNA

(23) AHM applikat għal għotja diretta fil-5 ta' Marzu 2010, jiġifieri qabel il-bidu tax-xogħlijiet fuq il-proġett ta' investiment. Fis-26 ta' Marzu 2010, l-awtoritajiet Ungeriżi kkonfermaw li l-proġett ta' investiment huwa fil-prinċipju eliġibbli għall-għajnuna li saret applikazzjoni għaliha. L-awtoritajiet Ungeriżi għamlu offerta ta' għajnuna relatata mal-għotja diretta għall-proġett ta' investiment (ħlief għall-ħanut tax-xogħol tal-pressa) fit-8 ta' Settembru 2010, li ġiet aċċettata minn AHM fl-1 ta' Ottubru 2010. Fir-rigward tal-għotja diretta għall-ħanut tax-xogħol tal-pressa, l-offerta saret fis-27 ta' April 2011, u ġiet aċċettata fl-4 ta' Mejju 2011.

(24) Il-benefiċjarju applika għal benefiċċju tat-taxxa (li għalih jeżisti intitolament legali soġġett għall-approvazzjoni tal-Kummissjoni) fid-29 ta' Ottubru 2010 (u fir-rigward tal-ħanut tax-xogħol tal-pressa fis-27 ta' Jannar 2011), jiġifieri qabel il-bidu tax-xogħlijiet tal-investiment.

(25) L-għajnuna ngħatat, soġġetta għall-approvazzjoni tal-Kummissjoni, permezz ta' ftehim ta' għotja ffirmat fis-6 ta' Lulju 2011 (u fit-28 ta' Settembru 2011 għall-ħanut tax-xogħol tal-pressa).

(26) L-Ungerija għandha l-għan li tagħti għajnuna ta' HUF 39 952 miljun (EUR 133,3 miljun) f'valur preżenti. Minħabba li n-nefqa totali eliġibbli ppjanata f'valur preżenti għall-proġett hija ta' HUF 355 550 miljun (EUR 1 186 miljun), l-intensità tal-għajnuna proposta hija ta' 11,24 % EGħG.

(27) L-awtoritajiet Ungeriżi jikkonfermaw li l-għajnuna għall-proġett mhux se tkun kombinata ma' għajnuna riċevuta għall-istess spejjeż eliġibbli minn sorsi oħra lokali, reġjonali, nazzjonali jew tal-Unjoni, u li la l-ammont massimu ta' għajnuna approvat f'valur preżenti u lanqas l-intensità ta' għajnuna approvata m'huma se jinqabżu jekk l-ammont tan-nefqa eliġibbli jiddevja mill-ammont stmat.

(28) AHM irċeviet għajnuna għal investiment għal attivitajiet ta' investiment preċedenti fi Győr, li bdew qabel l-2003 u fl-2006.

(29) L-għajnuna notifikata qed tingħata bil-kundizzjoni li l-benefiċjarju jżomm l-investiment fir-reġjun assistit għal perjodu minimu ta' ħames snin wara li dan jitlesta.

2.8. DISPOŻIZZJONIJIET ĠENERALI

(30) L-awtoritajiet Ungeriżi impenjaw ruħhom li jippreżentaw lill-Kummissjoni: — fi żmien xahrejn mill-għoti tal-għajnuna, kopja tal-atti rilevanti li jikkonċernaw din il-miżura ta' għajnuna; — kull ħames snin, mid-data tal-approvazzjoni tal-għajnuna mill-Kummissjoni, rapport intermedju (li jinkludi informazzjoni dwar l-ammonti ta' għajnuna mħallsa, dwar l-eżekuzzjoni tal-kuntratt tal-għajnuna u dwar kwalunkwe proġett ieħor ta' investiment mibdi fl-istess stabbiliment/impjant); — fi żmien sitt xhur wara l-ħlas tal-aħħar pagament tal-għajnuna, abbażi tal-iskeda tal-ħlas notifikata, rapport finali dettaljat.

3. RAĠUNIJIET GĦALL-BIDU TAL-PROĊEDURA

(31) Fid-deċiżjoni ta' ftuħ, il-Kummissjoni nnutat li l-proġett tal-għajnuna jirrispetta l-kriterji standard ta' kompatibilità stabbiliti f'RAG 2007-13, u li l-ammont ta' għajnuna propost u l-intensità tal-għajnuna ma jaqbżux il-massimu permess. Minkejja dan, minħabba d-dispożizzjonijiet tal-paragrafu 68 ta' RAG 2007-13, il-Kummissjoni ma setgħetx tikkonferma l-kompatibilità tal-għajnuna mas-suq intern fl-eżami preliminari.

(32) Il-paragrafu 68 ta' RAG 2007-13 jirrikjedi li l-Kummissjoni tiftaħ l-investigazzjoni formali u tipproċedi għal valutazzjoni fil-fond tal-effett ta' inċentiv, il-proporzjonalità, kif ukoll l-effetti pożittivi u negattivi tal-għajnuna, fejn is-sehem tas-suq tal-benefiċjarju fil-prodott rilevanti u fis-suq ġeografiku jaqbeż 25 % qabel jew wara l-investiment (minn hawn 'il quddiem anke “paragrafu 68(a)-test”) jew fejn il-kapaċità maħluqa mill-investiment taqbeż 5 % ta' suq li jkun sejjer lura b'mod relattiv jew assolut (minn hawn 'il quddiem anke “paragrafu 68(b)-test”).

(33) Il-Kummissjoni ma setgħetx teskludi fl-eżami preliminari li l-limitu tas-sehem tas-suq u l-limitu li jirrigwardja ż-żieda fil-kapaċità mill-investiment f'suq bi prestazzjoni baxxa ma kinux jinqabżu fis-swieq rilevanti.

(34) B'mod aktar speċifiku, il-Kummissjoni qajmet dubji dwar il-proposta tal-Ungerija li tiddefinixxi s-suq tal-prodott rilevanti bħala s-segmenti kombinati A0, A u B tal-klassifikazzjoni POLK,u ħalliet id-definizzjoni preċiża tas-suq tal-prodott rilevanti miftuħa, u qieset id-definizzjonijiet tas-suq kollha alternattivi plawżibbli, inkluż partikolarment l-aktar segmentazzjoni dejqa li għaliha hemm dejta disponibbli (14). Minħabba li AHM se tipproduċi karozzi kif ukoll partijiet tal-karrozzerija għal karozzi li jappartjenu għas-segmenti A u B, u teoretikament għas-segment A0, il-Kummissjoni qieset li dawn is-segmenti individwali kif ukoll is segmenti kombinati kollha għandhom jitqiesu bħala swieq tal-prodott rilevanti plawżibbli għal dan il-każ.

(35) Fir-rigward ta' sottodiviżjoni possibbli bejn Vetturi tal-Passiġġieri (“PCV”) u Vetturi Kummerċjali Ħfief (“LCV”), il-Kummissjoni kienet tal-opinjoni li PCVs u LCVs mhux se jitqiesu separatament.

(36) Il-Kummissjoni wkoll ma setgħetx tieħu pożizzjoni finali dwar id-definizzjoni tas-suq ġeografiku. Hi ma setgħetx tikkonkludi jekk is-suq ġeografiku huwiex iż-Żona Ekonomika Ewropea (minn hawn 'il quddiem “iż-ŻEE”), jew, kif issuġġerit mill-Ungerija, jikkonsistix tal-anqas mis-swieq kombinati tal-Ewropa kollha, l-Amerika ta' Fuq u t'Isfel u ċ-Ċina.

(37) L-analiżi skont il-paragrafu 68(a) tal-RAG 2007-13 stabbiliet li l-limitu tas-sehem tas-suq ta' 25 % applikabbli jinqabeż fis-segmenti A u B individwali u kombinati fiż-ŻEE fis-snin kollha kkonċernati, u fis-segment A0 u B kombinati mill-2011.

(38) Għall-analiżi skont il-paragrafu 68(b), il-Kummissjoni stabbiliet li s-swieq tal-prodotti rilevanti kellhom prestazzjoni anqas milli mistenni fiż-ŻEE, u għalhekk il-Kummissjoni kellha tivverifika jekk il-kapaċitajiet maħluqa mill-proġett jaqbżux il-5 % tad-daqs tas-swieq rilevanti.

(39) Il-Kummissjoni qieset li, għall-applikazzjoni tat-test tal-paragrafu 68(b), l-approċċ ta' żieda fil-kapaċità grossa huwa xieraq. L-approċċ ta' żieda fil-kapaċità netta (jiġifieri tnaqqis tal-kapaċità eżistenti mill-kapaċità totali ppjanata) jipprevjeni lill-Kummissjoni milli tivvaluta l-effett tal-għajnuna mill-Istat fuq swieq li qed imorru lura u li qed ibatu minn kapaċitajiet strutturali żejda, kull meta l-investiment assistit ma jestendix il-kapaċità eżistenti b'aktar minn 5 % tad-daqs tas-suq. Madankollu, it-test tal-paragrafu 68(b) ġie introdott bl-objettiv speċifiku li jiġu identifikati dawk is-sitwazzjonijiet fejn is-suq ikun qed imur lura, u d-daqs tal-investiment assistit għandu impatt maġġuri fuq il-kompetituri.

(40) L-analiżi skont il-paragrafu 68(b) għall-proġett tal-investiment (ħlief il-ħanut tax-xogħol tal-pressa) uriet li l-limitu ta' 5 % jinqabeż biss jekk il-kapaċità totali tal-produzzjoni tintuża għall-manifattura ta' karozzi tas-segment B. Abbażi tal-istimi tal-produzzjoni kif indikati mill-Ungerija, mhuwiex probabbli li jinqabeż il-limitu ta' 5 % għal kwalunkwe wieħed mis-segmentazzjonijiet tas-suq tal-karozzi plawżibbli.

(41) Fir-rigward tal-kapaċità li tinħoloq għall-produzzjoni ta' partijiet ta' karrozzerija mill-ħanut tax-xogħol tal-pressa, l-analiżi skont il-paragrafu 68(b) turi li l-limitu ta' 5 % jista' jinqabeż biss jekk is-sehem tal-produzzjoni ta' karozzi tas-segment B fi Győr jiżdied b'mod sinifikanti. Għalhekk, il-Kummissjoni ħalliet miftuħa l-mistoqsija dwar jekk il-kapaċità tal-ħanut tal-pressa jaqbiżx il-5 % tad-daqs tas-suq imkejjel bl-użu tad-dejta ta' konsum apparenti tal-prodott ikkonċernat qabel l-investiment.

(42) Minħabba li l-Kummissjoni ma setgħetx tistabbilixxi li l-limiti stabbiliti fil-paragrafu 68(a) u (b) tal-RAG 2007-13 ma nqabżux, iddeċidiet li tibda l-proċedura formali ta' investigazzjoni. Hija ddikjarat b'mod partikolari li jekk il-kummenti riċevuti b'risposta għall-bidu tal-investigazzjoni formali ma jippermettux lill-Kummissjoni tikkonkludi mingħajr ebda dubju li l-limiti rilevanti mhumiex maqbuża, hija kienet se twettaq valutazzjoni fil-fond tal-proġett tal-investiment abbażi tal-IDAC. L-Ungerija u partijiet terzi interessati ġew mistiedna jippreżentaw il-kummenti tagħhom.

4. KUMMENTI MINN PARTIJIET INTERESSATI

(43) Il-partijiet terzi interessati ma ppreżentaw l-ebda kumment.

5. KUMMENTI MILL-UNGERIJA

5.1. IS-SUQ TAL-PRODOTT RILEVANTI

(44) L-Ungerija ssostni l-pożizzjoni tagħha li s-suq tal-prodott għandu jkun definit bħala s-segmenti A0 sa B kombinati (klassifikazzjoni POLK).

(45) L-awtoritajiet Ungeriżi jibqgħu tal-opinjoni li s-sostitwibilità min-naħa tad-domanda teżisti fil-marġini ta' kull segment tal-karozzi tal-passiġġieri individwali rilevanti kif rikonoxxut mill-Kummissjoni fid-deċiżjonijiet preċedenti tagħha (15). Minħabba li hemm il-possibilità ta'sostituzzjoni fil-katina tan-naħa tad-domanda tas-segmenti A0 u B fis-segment A, l-awtoritajiet Ungeriżi jqisu s-segmenti affetwati bħala grupp ta' segment kombinat.

(46) Huma jargumentaw ukoll li l-iskop proprju tal-introduzzjoni tat-teknoloġija MQB huwa li tiżdied il-flessibilità min-naħa tal-provvista, li tippermetti lill-benefiċjarju jimmanifattura karozzi tal-passiġġieri għas-segmenti A0, A u B fuq l-istess linja tal-produzzjoni bbażata fuq MQB, u li tippermetti l-bidla fil-produzzjoni minn suq wieħed għal ieħor, biex b'hekk l-effetti tal-għajnuna jkunu jistgħu jinħassu fuq dawn is-swieq kollha.

5.2. IS-SUQ ĠEOGRAFIKU RILEVANTI

(47) L-Ungerija ssostni l-opinjoni tagħha li s-suq ġeografiku rilevanti għall-industrija tal-karozzi huwa s-suq globali, billi ttenni l-argumenti ppreżentati fil-fażi tan-notifika: — Il-flussi tal-kummerċ u l-kwoti tal-importazzjoni u tal-esportazzjoni (16) taż-ŻEE laħqu livell li jindika li l-kummerċ fil-vetturi jseħħ f'suq globali. — Rigward l-ostakoli għall-kummerċ, hemm tendenza tul dawn l-aħħar snin ta' tnaqqis fl-ostakoli regolatorji, hemm ostakoli għall-kummerċ baxxi bejn diversi pajjiżi u ż-ŻEE, u hemm ċaqliq ġenerali lejn grad ogħla ta' armonizzazzjoni u integrazzjoni. — Prezzijiet li jvarjaw b'mod simili bejn ir-reġjuni huma indikazzjoni importanti tal-eżistenza ta' swieq integrati. Ir-riżultati tal-analiżi tal-indiċijiet tal-prezzijiet (17) abbażi ta' dejta tal-ipprezzar għaż-ŻEE u għall-Istati Uniti, juru li l-indiċijiet tal-prezzijiet għas-segmenti A u B jiċċaqilqu flimkien u lil-korrelazzjonijiet bejniethom huma għoljin. Dan jippermetti l-konklużjoni li tal-anqas l-Istati Uniti u ż-ŻEE huma parti mill-istess suq ġeografiku. — L-ispejjeż għat-twaqqif ta' netwerk ta' distribuzzjoni globali tant huma negliġibbli li ma jikkostitwixxux ostakolu għall-bejgħ ta' vetturi globali bi qligħ. — Hekk kif l-ispejjeż tat-trasport qed jonqsu, il-livelli tal-esportazzjoni u l-importazzjoni ta' vetturi qed jiżdiedu kontinwament. Kull tielet karozza prodotta fl-UE tiġi esportata u kull ħames karozza mibjugħa fl-UE hija importata. — Il-Grupp Volkswagen huwa manifattur globali tal-karozzi li qed jiffaċċja kompetizzjoni globali minn manifatturi ta' tagħmir oriġinali oħra (minn hawn 'il quddiem “OEMs”). — L-akbar għaxar OEMs għandhom numru sinifikanti ta' siti tal-manifattura madwar id-dinja kollha. Il-Grupp Volkswagen jopera 100 impjant tal-produzzjoni, li jinsabu fl-Ewropa, fl-Amerika ta' Fuq, fl-Amerika t'Isfel, fl-Afrika u fl-Asja. Għadd kbir ta' dawn il-postijiet ta' produzzjoni jimmanifatturaw vetturi li jappartjenu għas-segmenti A u B. Is-sussidjarji ta' OEMs kbar jikkompetu wkoll internament fir-rigward ta' deċiżjonijiet għal postijiet.

(48) Għalhekk, l-Ungerija tqis li s-suq ġeografiku rilevanti huwa usa' miż-ŻEE, u jinkludi tal-anqas l-Ewropa kollha, l-Amerika ta' Fuq u t'Isfel, u ċ-Ċina.

(49) Barra minn hekk, l-Ungerija tenfasizza li fid-dinja kollha, Győr huwa l-uniku sit ta produzzjoni għall-AUDI TT Coupé, AUDI TT Roadster, AUDI A3 Cabriolet u għalhekk tindirizza d-domanda globali. Il-produzzjoni fi Győr tal-A3 Sedan hija wkoll distribwita globalment (ħlief għal dawk manifatturati esklussivament għas-suq Ċiniż f'Foshan, fiċ-Ċina).

5.3. KUNSIDERAZZJONIJIET TA' KAPAĊITÀ

(50) L-awtoritajiet Ungeriżi jsostnu li għandu jintuża l-approċċ tal-kapaċità netta fit-test tal-paragrafu 68(b). L-objettiv tal-proġett ta' investiment hu, fost l-oħrajn, l-estensjoni tal-impjant eżistenti fi Győr. L-integrazzjoni vertikali tal-proċess tal-produzzjoni timplika li l-kapaċità preċedenti ([60 000-110 000] vettura fis-sena tas-segmenti A u B) issa se tiġi ttrattata fl-impjant tal-immuntar li għadu kif inbena, u fil-faċiitajiet tal-produzzjoni l-ġodda.

(51) L-Ungerija targumenta li irrispettivament minn (i) jekk vettura hijiex immuntata biss f'impjant speċifiku jew immanifatturata fi proċess tal-produzzjoni integrat vertikalment, jew (ii) jekk il-mudelli tal-ġenerazzjoni l-ġdida jistax ikollhom karatteristiċi differenti, il-prodott finali jibqa' fl-istess segment. Għaldaqstant, il-kapaċità ta' [60 000-110 000] vettura fis-sena li kienu prodotti (immuntati) qabel il-proġett ta' investiment se jibqgħu jkunu prodotti wara bħala riżultat tal-proġett ta' investiment. Minbarra din il-kapaċità eżistenti, se jkun hemm kapaċità oħra ta' produzzjoni ta' [60 000-80 000] vettura.

(52) Għalhekk, iż-żieda fil-kapaċità netta tammonta għal massimu ta' [60 000-80 000] vettura fis-sena fl-istess grupp ta' segment (A u B) bħal qabel. Din il-kapaċità netta ma taqbiżx il-limitu ta' 5 % stabbilit fil-paragrafu 68(b) ta' RAG 2007-13.

(53) L-awtoritajiet Ungeriżi kkunsidraw li s-sehem ta' […] % tal-output tal-ħanut tax-xogħol tal-pressa li se jintuża fil-vetturi tas-segment B li huma manifatturati f'siti oħra ta' produzzjoni tal-Grupp VW mhux se jwasslu għal żieda fil-produzzjoni globali ta' karozzi tas-segment B fil-Grupp VW, billi dawn se jissostitwixxu biss il-partijiet tal-karrozzerija pressati mixtrija minn barra permezz ta' oħrajn li jipproduċu huma stess. Skont l-Ungerija, il-metodu tal-kalkolu applikat mill-Kummissjoni fid-deċiżjoni ta' ftuħ iwassal sempliċement għal għadd doppju tal-kapaċità ta' produzzjoni maħluqa fil-Grupp VW. Barra minn hekk, kif imsemmi fil-premssa 17 ta' din id-deċiżjoni, minħabba t-tibdil fil-pjanijiet tal-benefiċjarju, dawn il-partijiet tal-karrozzerija jintużaw għall-produzzjoni ta' karozzi li jappartjenu għas-segmenti A0 sa C.

5.4. APPLIKAZZJONI TAL-IDAC

(54) L-awtoritajiet Ungeriżi jqisu li abbażi tal-argumenti msemmija hawn fuq dwar id-definizzjoni korretta tal-prodott rilevanti u s-suq ġeografiku, kif ukoll l-applikazzjoni ta' approċċ ta' żieda fil-kapaċità netta, il-limiti stabbiliti fil-paragrafu 68 tal-RAG 2007-13 mhux se jinqabżu u li l-għajnuna tista' tkun awtorizzata mingħajr il-ħtieġa ta' valutazzjoni fil-fond tal-għajnuna.

5.5. VALUTAZZJONI FIL-FOND TAL-MIŻURA TA' GĦAJNUNA

(55) Minkejja dan, l-Ungerija pprovdiet l-informazzjoni neċessarju biex titwettaq valutazzjoni fil-fond.

5.5.1. Effetti pożittivi tal-għajnuna

(56) L-Ungerija tqis li l-investiment jikkontribwixxi għall-iżvilupp reġjonali ta' Győr u ta' Transdanubia tal-Punent għar-raġunijiet li ġejjin: — Il-proġett ta' investiment joħloq 2 100 impjieg dirett ġdid u jżomm lill-ħaddiema bi kwalifiki għoljin fir-reġjun ta' Transdanubia tal-Punent, u se jkompli joħloq aktar domanda għal ħaddiema bħal dawn. Parti sinifikanti mill-impjegati l-ġodda se jkollhom lawrija universitarja jew ta' kulleġġ. — Barra minn hekk, se jinħoloq għadd kbir ta' impjiegi indiretti fir-reġjun minn fornituri u fornituri ta' servizzi. Il-multiplikatur tal-impjieg huwa ta' 2.5 impjieg indirett fil-livell tal-fornituri (18) għal kull impjieg dirett maħluq, filwaqt li l-multiplikatur għal impjiegi li jirriżultaw mill-infiq tal-impjegati tal-fornituri huwa ta' 2.2 impjieg għal kull impjieg dirett maħluq. Dan jirriżulta fil-ħolqien indirett ta' 9 870 impjieg. — Ir-reġjun se jibbenefika minn effetti konsegwenzjali importanti ta' għarfien: qabel l-investiment il-benefiċjarju diġà kien qed jikkoopera b'mod attiv mas-sħab tal-università tiegħu bit-twettiq ta' 15-il proġett ta' riċerka u żvilupp (R&Ż) fis-sena. Wara li jitlesta l-investiment, in-numru annwali ta' proġetti ta' R&Ż hu mistenni li jirdoppja minħabba li l-AHM tippjana li testendi l-kooperazzjoni ta' R&Ż tagħha mal-Università ta' Miskolc u mal-Università Óbuda, u li tkompli tapprofondixxi r-relazzjonijiet eżistenti tagħha mal-Università Széchenyi István University fi Győr u mal-Università Teknika ta' Budapest (19). — Il-benefiċjarju kien wieħed mill-membri fundaturi tal-Pannon Automotive Cluster (PANAC), li jopera fir-reġjun u jġib flimkien fornituri ta' karozzi u kumpaniji oħra (ta' konsulenza, finanzjarji, ta' loġistika, eċċ.). L-investiment se jiskatta effetti ta' ragruppament pożittivi oħra billi jattira numru kbir ta' fornituri industrijali u aktar investimenti. Ir-raggruppament jikkontribwixxi għall-iżvilupp tar-reġjun ta' Transdanubia tal-Punent bil-kisba ta' ekonomiji ta' skala esterni bħala riżultat tal-prossimità, u bil-ħolqien ta' żona ta' innovazzjoni u ta' żvilupp industrijali. — Il-benefiċjarju jipprovdi taħriġ regolari (kemm intern kif ukoll estern) għall-impjegati tiegħu stess, u b'hekk jikkontribwixxi għat-trasferiment ta' kompetenzi fir-reġjun.

5.5.2. L-adegwatezza tal-għajnuna

(57) L-awtoritajiet Ungeriżi spjegaw li qabel ma ħadu d-deċiżjoni tagħhom dwar l-għoti tal-għajnuna, bil-ħsieb ta' aktar żvilupp reġjonali fir reġjun ta' Transdanubia tal-Punent, ġew ikkunsidrati miżuri oħra ta' politika, bħal pereżempju, aktar żvilupp tal-infrastruttura pubblika jew titjib fis-sistema tal-edukazzjoni. Fi snin preċedenti, madankollu, diġà kienu ttieħdu dawn il-miżuri ta' politika ġenerali li ġejjin: — il-bini tal-awtostrada M1 li tgħaqqad lil Budapest mal-fruntiera bejn l-Awstrija u l-Ungerija, billi taqsam ir-reġjun ta' Transdanubia tal-Punent, — it-twaqqif ta' park kummerċjali fi Győr, — il-bini ta' rikostruzzjoni fuq il-linja tal-ferrovija ta' Budapest-Győr-Hegyeshalom, — ċerti żviluppi fil-qasam tal-edukazzjoni, bħall-għoti ta' livell universitarju lil waħda mill-istituzzjonijiet ta' edukazzjoni superjuri fil-lokal (l-Università Széchenyi István).

(58) Minkejja l-iżviluppi msemmija hawn fuq, ir-reġjun għadu mhuwiex żviluppat biżżejjed meta mqabbel ma' ċerti reġjuni tal-viċinat (Burgenland u Bratislava), u l-medja tal-Unjoni Ewropea f'termini tal-PDG per capita, l-impjieg, l-infrastruttura u l-edukazzjoni.

(59) Ġie konkluż li l-għajnuna mill-Istat għal dan il-proġett ta' investiment kbir kienet strument aktar effiċjenti biex jiġi mmirat u promoss l-iżvilupp fir-reġjun. L-awtoritajiet Ungeriżi jenfasizzaw ukoll li anke jekk l-għajnuna tista' titqies bħala miżura selettiva, din ingħatat abbażi ta' skemi tal-għajnuna li huma eliġibbli wkoll għal kwalunkwe investitur ieħor fl-Ungerija jekk jissodisfa l-kriterji speċifiċi stabbiliti fil-leġiżlazzjoni.

5.5.3. Effett ta' inċentiv/Xenarju kontrofattwali

(60) L-Ungerija offriet informazzjoni biex tipprova li l-għajnuna taqa' taħt ix-Xenarju 2 tal-IDAC, minħabba li din tipprovdi inċentiv lill-benefiċjarju biex iwettaq l-investiment sħiħ fl-impjant ta' Győr aktar milli jqassam parti minnu f'[lokalità 1 f'żona mhux assistita fiż-ŻEE] u parti oħra f'[lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE]. B'mod partikolari, l-Ungerija pprovdiet dokumenti tal-kumpanija rilevanti, ġenwini u kontemporanji li jisġjegaw il-proċess ta' teħid ta' deċiżjonijiet f'diversi stadji fir-rigward tal-lokalità tal-investiment u li jipprovdu dejta finanzjarja tax-xenarju kontrofattwali, li t-tnejn huma deskritti hawn taħt.

Il-proċess tat-teħid ta' deċiżjonijiet tal-benefiċjarju

(61) Fil-Grupp VW, id-deċiżjonijiet ta' investiment jitħejjew fi proċess ta' teħid ta' deċiżjonijiet f'diversi stadji, fejn dawk li jieħdu d-deċiżjonijiet janalizzaw diversi siti fi proċess ta' tqabbil kompetittiv. Il-fażijiet prinċipali huma: (1) L-ippjanar tal-Bejgħ fit-Tul (LAP) u d-diskussjonijiet dwar l-ippjanar, (2) L-iżvilupp tal-prodott, deċiżjoni dwar il-prodott u l-għażla minn qabel tas-sit, u (3) Deċiżjoni dwar l-investiment u l-lokalità.

(62) Il-proċess ta' teħid ta' deċiżjonijiet rigward l-investiment notifikat segwa dan il-proċess ġenerali. Minħabba li dan jikkonċerna investiment tad-ditta legalment indipendenti AUDI, id-deċiżjonijiet rilevanti kellhom jittieħdu fil-livell tad-ditta u jiġu kkonfermati fil-livell tal-grupp.

(63) L-introduzzjoni ta' prodotti ġodda fil-Grupp VW issegwi l-hekk imsejjaħ proċess tal-ħolqien ta' prodott (PEP) li jvarja mill-ippjanar tal-prodott sal-bidu tal-produzzjoni (SOP). Il-PEP jikkonsisti mill-erba' fażijiet prinċipali deskritti fil-figura t'hawn taħt:

(1) L-ippjanar ta' Bejgħ fit-Tul u d-diskussjonijiet dwar l-ippjanar

(64) Il-punt tat-tluq huwa l-fażi tal-Ippjanar tal-Bejgħ fit-Tul, fejn jiġi analizzat it-tbassir tal-iżvilupp tas-suq u tad-domanda potenzjali kif ukoll il-fluttwazzjonijiet fis-suq. L-LAP jippjana l-iżviluppi ta' prodotti għas-[…]snin ta' wara, u jidentifika liema kapaċitajiet ta' produzzjoni addizzjonali għandhom jinbnew, jew liema aġġustamenti huma meħtieġa għall-kapaċitajiet eżistenti. L-LAP huwa rifless fid-diskussjonijiet dwar l-ippjanar (PR) annwali, li huma konklużi mill-Bord Superviżorju tal-Grupp u li jinkludu l-qafas finanzjarju tal-investimenti skedati.

(65) F'AUDI AG, l-ippjanar huwa bbażat fuq l-LAP kkonsolidat tal-Grupp VW. Fid-diskussjonijiet dwar l-ippjanar tal-[20xx], il-Grupp diġà kien identifika l-bżonn ta' kapaċitajiet tal-produzzjoni miżjuda għall-vetturi fis-segmenti A0 u A. F'dan l-istadju, dawn il-kapaċitajiet addizzjonali ma kinux attribwiti għal xi sit speċifiku.

(66) Minħabba r-rati tal-użu diġà għolja tal-kapaċitajiet tal-produzzjoni installati fl-impjanti ta' produzzjoni ta' vetturi eżistenti, l-LAP indika li l-kapaċitajiet eżistenti, fuq medda twila ta' żmien, ma jkunux suffiċjenti biex ikopru l-bżonnijiet li jinħolqu mit-tkabbir previst fil-volum tal-bejgħ.

(2) L-iżvilupp tal-prodott, deċiżjoni dwar il-prodott u l-għażla minn qabel tas-sit

(67) Matul din il-fażi, diversi dipartimenti tal-AUDI, il-Grupp VW u s-siti ta' produzzjoni kkonċernati jaħdmu flimkien biex iħejju kemm id-deċiżjoni dwar il-prodott kif ukoll l-għażla minn qabel tas-sit. Id-dipartiment ta' kontroll tal-Grupp […] jieħu rwol ċentrali u ta' konsolidazzjoni matul din il-fażi.

(68) L-ewwel pass f'din it-tieni fażi huwa l-proċess tal-iżvilupp tal-prodott, li skont ir-regoli interni tal-benefiċjarju jibda tal-anqas […] qabel il-bidu previst tad-data tal-produzzjoni. Minħabba li l-proġett notifikat jinkludi erba' mudelli, id-deċiżjoni dwar il-fattibilità tal-proġett ittieħdet fi żminijiet differenti, b'dati differenti ppjanati għall-bidu tal-produzzjoni għal dawn il-mudelli (20).

(69) Id-deċiżjoni tal-produzzjoni, jiġifieri d-deċiżjoni għall-produzzjoni ta' prodott propost fl-LAP, tirrikjedi li l-iżvilupp tal-prodott jilħaq mira ta' fattibilità definita minn qabel. Id-dħul mistenni ġġenerat mill-prodott il-ġdid jitqabbel mal-ispejjeż meħtieġa għall-produzzjoni (inkluż l-investiment). Sabiex tkun determinata l-ispiża mistennija tal-produzzjoni, l-ewwel titwaqqaf ipotetikament lokalità partikolari bħala assunzjoni tal-ippjanar (premessa tal-lokalità). Il-premessa tal-lokalità tintuża sabiex tiġi determinata l-ewwel struttura tal-ispiża u l-qafas tal-prodott. Din ma tiddeterminax minn qabel sit tal-produzzjoni speċifiku, imma sservi bħala linja bażi għall-valutazzjoni ta' spejjeż tal-produzzjoni mistennija.

(70) […]; għal prodott kompletament ġdid […] il-premessa tal-lokalità hija normalment ibbażata fuq indikaturi tal-prestazzjoni, jiġifieri l-lokalità bl-aqwa ċifri ta' prestazzjoni tintgħażel bħala l-ewwel ipoteżi. Fil-prattika, jitqiesu wkoll kriterji addizzjonali, bħal kapaċitajiet liberi jew strutturi adattati. Filwaqt li għall-kalkoli dwar id-deċiżjoni dwar il-prodott il-profitabilità tal-prodott hija ta' importanza kbira, il-lokalitajiet alternattivi possibbli qed jiġu żviluppati u analizzati wkoll.

(71) Fil-livell tad-ditta, il-VAP (Kumitat għall-Prodotti) u l-PSK (Kumitat għall-Istrateġija tal-Prodott) ta' AUDI AG ħadu deċiżjonijiet li kkonfermaw il-fattibilità tal-proġett għall-erba' mudelli. Id-deċiżjonijiet identifikaw bħala premessi tal-lokalità preliminari [il-lokalità 3 f'żona mhux assistita taż-ŻEE] għall-A3 Cabriolet u l-partijiet tal-karrozzerija tal-A3 Sedan, u Győr għall-A3 Sedan, TT Coupé u TT Roadster. Dawn id-deċiżjonijiet ġew imbagħad ikkonfermati fil-livell tal-Grupp minn K-VAP/K-PSK.

(3) Deċiżjoni dwar l-investiment u l-post.

(72) Ladarba tittieħed id-deċiżjoni dwar il-prodott, il-pass li jmiss ikun l-għażla tal-aktar lokalità adattata għall-proġett (jiġifieri d-deċiżjoni dwar il-lokalità). [Il-Grupp ta' Kontroll] jibda tipikament mis-siti kollha tal-produzzjoni ta' Volkswagen u jqassar din il-lista għal dawk il-lokalitajiet li jidhru adattati għall-investiment (21). Bħala riżultat ta' dan il-proċess, jiġu speċifikati x-xenarji tal-investiment u tal-produzzjoni għal kull sit realistiku, u dawn jinġabru f'forma mqassra f'rakkomandazzjoni għal deċiżjoni.

(73) L-Ungerija spjegat li fil-prinċipju, fl-identifikazzjoni ta' lokalitajiet adattati, l-integrazzjoni ta' kapaċitajiet addizzjonali f'faċilitajiet li jintużaw biss parzjalment, jew l-estensjoni ta' siti eżistenti huma preferibbli għal investiment f'żona ġdida minħabba li b'hekk jiġu evitati spejjeż addizzjonali (pereżempju l-konnessjoni tal-impjant il-ġdid mal-infrastruttura pubblika, l-integrazzjoni tas-sit il-ġdid fin-netwerk tal-loġistika tal-Grupp, eċċ.). F'dan il-każ, il-possibilità ta' investiment f'żona ġdida fl-Ewropa tal-Lvant ġie meqjus fi stadju bikri tal-proċess tat-teħid ta' deċiżjonijiet, iżda dan ma ġiex konkretizzat u ġie abbandunat meta tkompla l-proċess tat-teħid ta' deċiżjonijiet dwar il-prodott fil-livell tad-ditta AUDI (22). Għalhekk, fil-proċess tal-iskrinjar għal lokalitajiet adattati, [il-Grupp ta' Kontroll] iffoka fuq siti eżistenti tal-Grupp.

(74) Jekk il-valutazzjoni tal-lokalità ma tikkonċernax investiment f'żona ġdida, iż-żewġ kriterji ewlenin għall-identifikazzjoni ta' lokalitajiet adattati huma jekk jistgħux jiġu installati kapaċitajiet addizzjonali f'impjant eżistenti (jiġifieri “spazju għal tkabbir jew aġġustament”), u jekk il-faċilitajiet eżistenti fis-sit humiex kompatibbli mal-proġett ippjanat (jiġifieri “struttura kompatibbli”).

(75) Fl-applikazzjoni ta' dawn il-kriterji, [il-Grupp ta' Kontroll] identifika erba' lokalitajiet possibbli. Abbażi tad-dokumenti tal-kumpanija pprovduti mill-Ungerija, l-istatus preliminari tal-valutazzjoni ta' [il-Grupp ta' Kontroll] tal-erba' xenarji tal-investiment kien diskuss minn AUDI u l-Grupp fi […] 2009 (23). Tabella II Għażliet tal-investiment Għażla Deskrizzjoni tal-għażla Għażla A ([lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE], [lokalità 3 f'żona mhux assistita fiż-ŻEE], Győr) Produzzjoni ta' A3 Sedan fi [lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE]; bini u xogħol taż-żebgħa tal-karrozzerija tal-Audi TT (24) u A3 Cabriolet fi [lokalità 3 f'żona mhux assistita fiż-ŻEE] u konsenja ta' karrozzerija miżbugħa lejn Győr (HU) għall-immuntar Għażla B ([lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE], [lokalità 1 f'żona mhux assistita fiż-ŻEE], [lokalità 3 f'żona mhux assistita fiż-ŻEE]) Produzzjoni ta' A3 Sedan fi [lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE], Produzzjoni ta A3 Cabriolet fi [lokalità 1 f'żona mhux assistita fiż-ŻEE], u produzzjoni ta' Audi TT fi [lokalità 3 f'żona mhux assistita fiż-ŻEE] Għażla C ([lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE], [lokalità 1 f'żona mhux assistita fiż-ŻEE]) Produzzjoni ta' A3 Sedan u Audi TT fi [lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE]; Produzzjoni ta' A3 Cabriolat fi [lokalità 1 f'żona mhux assistita fiż-ŻEE] Għażla D (Győr) Produzzjoni ta' A3 Sedan, A3 Cabriolet u Audi TT fi Győr (HU)

(76) Id-dokumenti tal-kumpanija jinkludu u jqabblu l-ispejjeż tal-produzzjoni speċifiċi għal-lokalità għal dawn l-Għażliet, li jikkonsistu fl-ispejjeż tal-investiment u l-ispejjeż tal-produzzjoni li se jitħallsu matul il-perjodu ta' referenza.

(77) Minħabba dawn l-ispejjeż tal-produzzjoni — u b'kunsiderazzjoni tal-fatt li [lokalità 3 f'żona mhux assistita fiż-ŻEE] kienet laħqet il-limitu f'termini ta' kapaċità tal-produzzjoni, u li kwalunkwe produzzjoni addizzjonali kienet tirrikjedi nefqa strutturali maġġuri — il-Bord tal-Maniġment tal-Grupp iddieċieda fil-[…] 2010, kif dokumentat mill-minuti ppreżentati tal-laqgħa, li jeskludi l-Għażliet A u B mill-ippjanar ulterjuri, u ta struzzjonijiet lil AUDI (i) biex tkompli b'aktar ippjanar għall-produzzjoni ta' vetturi fis-sit ta' Győr, (ii) biex tħejji rakkomandazzjonijiet għal deċiżjonijiet għall-Bord Superviżorju ta' VW u AUDI kif ukoll għall-K-VAI (25) (iii) u biex tieħu l-passi meħtieġa biex tikseb l-għajnuna mill-Istat.

(78) Abbażi ta' rakkomandazzjoni mill-[Grupp ta' Kontroll] it-tqabbil ta' kalkoli aġġornati għal-lokalitajiet C u D u b'kunsiderazzjoni tal-għajnuna reġjonali mill-Istat possibbli mill-istat Ungeriż, il-K-VAI iddeċieda, fl-14 ta' Diċembru 2010, li jillokalizza l-investiment fi Győr (jiġifieri Għażla D). L-Ungerija pprovdiet evidenza tal-analiżi kontrofattwali meqjusa li hija deskritta fl-Anness 1 għal din id-Deċiżjoni, imma mhix ippubblikata għal raġunijiet ta' sigriet kummerċjali, u ppreżentat kopja tal-minuti tal-laqgħa.

5.5.4. Il-proporzjonalità tal-għajnuna

(79) Biex tipprova l-proporzjonalità tal-għajnuna, l-Ungerija bbażat ruħha fuq il-kalkoli użati għall-effett tal-inċentiv.

(80) Il-kalkolu finali użat mill-Ungerija biex tispjega x-xenarju kontrofattwali u biex turi l-effett ta' inċentiv turi li meta mqabbla mal-Għażla C, l-Għażla D għandha żvantaġġ fl-ispiża ta' EUR 143,3 miljun (il-valur preżenti fil-ħin tad-deċiżjoni dwar l-investiment u l-lokalità tal-benefiċjarju, jiġifieri valur preżenti fl-2010).

(81) Dan l-iżvantaġġ fl-ispiża jammonta għal EUR 153,8 miljun fi prezzijiet tal-2013 (26), li hija s-sena applikabbli għall-kalkolu tal-għajnuna, u għalhekk anke għall-proporzjonalità.

(82) Minkejja l-għajnuna massima permissibbli ta' EUR 133,3 miljun (f'valur preżenti tal-2013) (27), għad hemm żvantaġġ fl-ispiża ta' EUR 20,5 miljun għall-Għażla D.

(83) L-Ungerija tqis li l-għajnuna hi proporzjonata minħabba li din ma tikkumpensax kompletament l-iżvantaġġ tal-lokalità.

5.5.5. Effetti negattivi tal-għajnuna fuq il-kompetizzjoni u l-kummerċ

(84) L-Ungerija tenfasizza li l-għajnuna reġjonali sservi biss biex tikkumpensa għall-ispejjeż addizzjonali tal-Għażla D (espansjoni tas-sit tal-produzzjoni fi Győr) meta mqabbla mal-Għażla C (produzzjoni fl-impjanti eżistenti ta' [lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE] u [lokalità 1 f'żona mhux assistita fiż-ŻEE]). Din l-għajnuna hi proporzjonata u m'għandha l-ebda effett fuq il-kompetizzjoni, minħabba li l-proġett ta' investiment u l-effetti li jirriżultaw minnu fuq il-kompetizzjoni u l-kummerċ, xorta waħda kienu jseħħu.

5.6. IL-KUMMENTI TAL-UNGERIJA DWAR IL-LGEALITÀ TAL-MIŻURA

(85) L-awtoritajiet Ungeriżi jsostnu l-opinjoni tagħhom li l-għajnuna ma tistax tkun klassifikata bħala għajnuna illegali fis-sens tal-Artikolu 1(f) tar-Regolament tal-Kunsill (UE) 2015/1589 (minn hawn 'il quddiem “ir-Regolament Proċedurali”) (28). F'dan il-kuntest, l-awtoritajiet Ungeriżi jispjegaw dan li ġej:

(86) L-Artikolu 108(3) tat-TFUE jobbliga lill-Istati Membri jinnotifikaw il-miżuri ta' għajnuna ppjanati lill-Kummissjoni. Bl-adozzjoni tar-Regolament ta' Eżenzjoni ta' Kategorija għall-għajnuna ta' investiment reġjonali (minn hawn 'il quddiem “RAG BER”) (29), il-Kummissjoni kienet illimitat dan l-obbligu għal miżuri li jaqbżu l-limitu tan-notifika. L-awtoritajiet Ungeriżi interpretaw din id-dispożizzjoni bħala waħda li tfisser li miżuri ta' għajnuna, taħt il-limitu tan-notifika u taħt skema eżistenti jistgħu, fil-każijiet kollha, jingħataw u jiddaħħlu fis-seħħ fil-kompetenza tal-Istati Membri.

(87) L-Ungerija tkompli billi targumenta li din l-interpretazzjoni hija wkoll konformi mad-dispożizzjonijiet tal-IDAC, li fl-opinjoni tagħhom tikkonferma li l-Istati Membri jżommu l-possibilità li jagħtu għajnuna sal-livell li jikkorrispondi għall-ammont massimu permissibbli li investiment b'nefqa eliġibbli ta' EUR 100 miljun jista' jirċievi taħt ir-regoli applikabbli, anke meta l-Kummissjoni adottat deċiżjoni negattiva (30).

(88) Barra minn hekk, qatt ma kien hemm dubju min-naħa tal-Kummissjoni dwar dan l-approċċ u l-interpretazzjoni, kemm fil-proċedura ta' notifika attwali kif ukoll fin-notifiki preċedenti mwettqa mill-awtoritajiet Ungreiżi (31) u jidher ukoll għall-Ungerija li l-Kummissjoni interpretat l-obbligu ta' notifika minn Stati Membri bl-istess mod bħall-awtoritajiet Ungeriżi fil-passat (32).

(89) Barra minn hekk, l-awtoritajiet Ungeriżi jenfasizzaw ukoll li skont il-ġurisprudenza stabbilita tal-Qrati Ewropej (33) l-Istati Membri li jikkonformaw mal-obbligu tan-notifika tagħhom taħt l-Artikolu 108(3) tat-TFUE ma jistgħux ikunu f'pożizzjoni aktar detrimentali meta mqabbla ma' dawk li jiksru d-dmir ta' notifika, għaliex dan imur kontra l-għan bażiku tal-Artikolu 108(3) tat-TFUE. Għalhekk, interpretazzjoni li ma tippermettix lill-Istati Membri jagħtu l-għajnuna sal-limitu tan-notifika individwali tikkontradixxi wkoll il-ġurisprudenza b'konsegwenza negattiva estensiva kemm fuq l-Istati Membri kif ukoll fuq il-benefiċjarji.

(90) Skont id-dispożizzjonijiet t'hawn fuq, l-awtoritajiet Ungeriżi ddeċidew li jressqu l-għajnuna eżentata favur l-AHM abbażi ta' skema ta' għajnuna eżistenti (XR 47/2011). Madankollu, l-ammont mogħti ma qabiżx il-limitu ta' notifika applikabbli, billi l-parti tal-għajnuna li taqbeż il-limitu ngħatat fuq il-kundizzjoni tad-deċiżjoni finali tal-Kummissjoni. L-awtoritajiet Ungeriżi jikkonfermaw li ma tħallset l-ebda għajnuna 'l fuq mil-limitu ta' notifika, u lanqas se titħallas mingħajr l-approvazzjoni tal-Kummissjoni.

(91) L-awtoritajiet Ungeriżi għalhekk iqisu li huma kkonformaw għalkollox mal-obbligu tagħhom li jinnotifikaw lill-Kummissjoni bl-ammont tal-għajnuna li jaqbeż il-limitu ta' notifika, u għaldaqstant l-għajnuna li ngħatat lil AHM ma tikkostitwixxix “għajnuna illegali”.

6. VALUTAZZJONI TAL-MIŻURA/GĦAJNUNA

6.1. L-EŻISTENZA TA' GĦAJNUNA

(92) L-appoġġ finanzjarju fil-forma ta' għotja diretta u benefiċċju tat-taxxa korporattiva ngħata/se jingħata mil-awtoritajiet Ungeriżi u huwa ffinanzjat permezz tal-baġit ġenerali tal-Istat. Għalhekk l-appoġġ jingħata minn Stat Membru u permezz ta' riżorsi tal-Istat, fis-sens tal-Artikolu 107(1) tat-TFUE.

(93) Minħabba li l-għajnuna qed tingħata lil kumpanija waħda, AHM, il-miżura hija selettiva.

(94) L-appoġġ finanzjarju fil-forma ta' benefiċċju tat-taxxa korporattiva jeħles lill-kumpanija minn spejjeż li normalment kien ikollha tħallas hi stess. L-appoġġ finanzjarju fil-forma ta' għotja diretta jipprovdi lill-kumpanija vantaġġ li ma kienx ikollha taħt kundizzjonijiet normali tas-suq. Għalhekk, il-kumpanija tibbenefika minn vantaġġ ekonomiku fuq il-kompetituri tagħha.

(95) L-appoġġ finanzjarju ngħata/se jingħata għal investiment fis-settur tal-karozzi, li hu soġġett għal kummerċ intensiv bejn l-Istati Membri, u li parzjalment jissostitwixxi l-provvisti ta' oġġetti intermedjarji minn Stati Membri oħra. Għalhekk, il-miżura taffetwa l-kummerċ bejn l-Istati Membri.

(96) Dan il-vantaġġ mogħti lil AHM u l-produzzjoni tagħha jfisser li hemm tgħawwiġ fil-kompetizzjoni jew theddid ta' tgħawwiġ tal-kompetizzjoni.

(97) Konsegwentement, il-Kummissjoni tqis li l-miżura prevista tikkostitwixxi għajnuna mill-Istat fis-sens tal-Artikolu 107(1) tat-TFUE.

6.2. LEGALITÀ TAL-MIŻURA TA' GĦAJNUNA

(98) Il-Kummissjoni tinnota li l-awtoritajiet Ungeriżi nnotifikaw il-pakkett tal-għajnuna kollu lil AHM, iżda l-ammont li jaqbeż il-limitu tan-notifika ngħata biss fuq kundizzjoni tal-approvazzjoni tal-Kummissjoni, filwaqt li l-ammont taħt il-limitu tan-notifika kien tħallas abbażi ta' skema ta' għajnuna ta' eżenzjoni ta' kategorija. Il-Kummissjoni tqis li dan l-approċċ jikser l-Artikolu 108(3) tat-TFUE u għalhekk l-għajnuna hija illegali, kif definit fl-Artikolu 1(f) tar-Regolament Proċedurali.

(99) Il-Kummissjoni ma taqbilx mal-argumenti mressqa mill-awtoritajiet Ungeriżi dwar l-interpretazzjoni tar-RAG BER. Skont l-Artikolu 7(e) tar-RAG BER għajnuna reġjonali tibqa' soġġetta għall-obbligu tan-notifika skont l-Artikolu 108(3) tat-TFUE, jekk l-ammont totali tal-għajnuna mis-sorsi kollha jaqbeż il-75 % tal-ammont massimu tal-għajnuna li jista' jirċievi investiment b'nefqa eliġibbli ta' EUR 100 miljun, bl-applikazzjoni tal-limitu tal-għajnuna standard fis-seħħ għal intrapriżi kbar fil-mappa approvata tal-għajnuna reġjonali fid-data li fiha se tingħata l-għajnuna. Din id-dispożizzjoni, li tikkorrispondi għall-paragrafu 64 tar-RAG 2007-13, ġiet inkorporata fl-Artikolu 6(2) tar-Regolament tal-Kummissjoni (KE) Nru 800/2008 (34) (“GBER”).

(100) L-iskemi ta' għajnuna użati mill-awtoritajiet Ungeriżi għall-pakkett ta' għajnuna lil AHM jirreferu għall-Artikolu 7(e) tar-RAG BER u għall-paragrafu 64 tar-RAG 2007-13.

(101) In-nefqa eliġibbli tal-investiment taqbeż EUR 100 miljun, u l-ammont ta' għajnuna kombinat (għotja u benefiċċju tat-taxxa) jaqbeż il-limitu tan-notifika. Għall-kalkolu tal-limitu tan-notifika trid titqies l-għajnuna mis-sorsi kollha. Din il-pożizzjoni ġiet ikkonfermata mill-Kummissjoni f'każ preċedenti (SA.32036 — il-każ Mondi Swiecie (35)). Ladarba jinqabeż dan il-limitu, il-pakkett tal-għajnuna, kollu kemm hu (36), ma jibqax jaqa taħt ir-RAG BER u jrid jiġi notifikat lill-Kummissjoni, li tivvaluta l-kompatibilità tiegħu abbażi tal-linji gwida applikabbli. F'dan il-kuntest, il-Kummissjoni vvalutat il-pakkett ta' għajnuna notifikat mill-awtoritajiet Ungeriżi abbażi tal-kriterji ġenerali ta' kompatibilità tar-RAG 2007-13, u kkonkludiet fid-deċiżjoni ta' ftuħ tagħha li filwaqt li dawk il-kriterji ġew rispettati, hija kellha dubji dwar ir-rispett għal-limiti tas-suq provduti fil-paragrafu 68 tar-RAG 2007-13. Għaldaqstant, ikun kontra r-regoli applikabbli li jiġu applikati l-kundizzjonijiet ta' kompatibilità tar-RAG 2007-13 għall-pakkett ta' għajnuna notifikat, imma li jitqies li l-ammont li huwa taħt il-limitu tan-notifika jista' jingħata legalment abbażi tal-iskemi eżistenti u d-dispożizzjonijiet tar-RAG BER qabel ma l-Kummissjoni tieħu deċiżjoni dwar il-miżura ta' għajnuna notifikata.

(102) Fir-rigward tan-nota f'qiegħ il-paġna 56 tal-IDAC, il-Kummissjoni preċedentement irrifjutat l-argument li l-awtorità tagħha li teżamina l-kompatibilità ta' miżura ta' għajnuna taħt l-IDAC hija limitata għall-parti mill-ammont tal-għajnuna mitlub li tkun aktar mil-limitu ta' notifika (37). Il-Kummissjoni trid tiftakar l-obbligu tagħha li tivverifika, abbażi ta' valutazzjoni aktar dettaljata, l-effett ta' inċentiv u l-proporzjonalità ta' miżuri tal-għajnuna li għalihom hija applikabbli dik il-valutazzjoni fil-fond, jiġifieri għajnuna reġjonali notifikabbli mogħtija għal proġetti ta' investiment kbar li jissodisfaw il-kundizzjonijiet rilevanti kif stabbiliti fir-RAG 2007-13.

(103) Fir-rigward tal-possibilità li tingħata għajnuna sal-limitu tan-notifika stabbilit fl-Artikolu 6(2) tal-GBER, huwa importanti li wieħed jinnota li t-test tan-nota f'qiegħ il-paġna 56 tal-IDAC jiddikjara sempliċement li l-Istat Membru jżomm il-possibilità li jagħti għajnuna sal-limitu tan-notifika. Il-loġika tal-arkitettura tar-regoli applikabbli (RAG BER, RAG 2007-13, IDAC) hija li meta l-ammont tal-għajnuna mis-sorsi kollha huwa limitat għal-limitu tan-notifika, l-Istat Membru mhuwiex meħtieġ li jippreżenta l-proġett għal valutazzjoni dettaljata mill-Kummissjoni u jista' jimplimenta l-miżura tal-għajnuna skont il-kundizzjonijiet stabbiliti fir-Regolament ta' eżenzjoni ta' kategorija. Madankollu, hekk kif l-Istat Membru jiddeċiedi li jagħti pakkett ta' għajnuna li jaqbeż il-limitu tan-notifika, l-ammont kollu jkun soġġett għall-obbligu ta' notifika u l-kompatibilità tiegħu tiġi valutata abbażi tal-linji gwida applikabbli. Dan hu eżattament dak li jingħad ukoll fil-Premessa 7 tal-GBER fejn din tiddikjara li “Għajnuna mill-Istat skont it-tifsira tal-Artikolu 87(1) tat-Trattat li mhix koperta b'dan ir-Regolament għandha tibqa' suġġetta għar-rekwiżit tan-notifika meħtieġa skont l-Artikolu 88(3) tat-Trattat. Dan ir-Regolament għandu jkun bla ħsara għall-possibbiltà li Stati Membri jinnotifikaw għajnuna li l-għanijiet tagħha jikkorrispondu mal-għanijiet koperti minn dan ir-Regolament. Din l-għajnuna tkun evalwata mill-Kummissjoni b'mod partikolari fuq il-bażi tal-kundizzjonijiet stabbiliti f'dan ir-Regolament u skont il-kriterji stipulati fil-linji gwida speċifiċi u l-oqfsa adottati mill-Kummissjoni kull fejn l-għajnuna kkonċernata taqa' fl-ambitu ta' dawn l-istrumenti speċifiċi”.

(104) Qabel ma l-Kummissjoni tieħu deċiżjoni dwar l-għajnuna notifikata, l-Istat Membru jista' jirtira n-notifika u jagħti l-għajnuna abbażi tar-regolament għal eżenzjoni ta' kategorija applikabbli, jekk l-ammont tal-għajnuna jitnaqqas sal-livell tan-notifika jew taħt dan il-livell, u jiġu rispettati d-dispożizzjonijiet kollha tal-eżenzjoni ta' kategorija applikata.

(105) L-awtoritajiet Ungeriżi jinvokaw prassi ta' teħid ta' deċiżjonijiet preċedenti tal-Kummissjoni (38). Il-Kummissjoni tqis li ċ-ċirkostanzi fil-każ ikkwotat Ibiden ma jistgħux jitqabblu ma' dan il-każ, għax dan ittieħed abbażi ta' bażi legali differenti (RAG 2000-2006) u MSF 2002 (39), u mhux fl-applikazzjoni tar-RAG BER u tar-RAG 2007-13. Fi kwalunkwe każ, il-Kummissjoni żviluppat prassi ta' teħid ta' deċiżjonijiet differenti tul dawn l-aħħar snin (pereżempju fid-deċiżjonijiet Mondi u BMW imsemmijin hawn fuq).

(106) Finalment, il-konklużjonijiet t'hawn fuq mhumiex mibdula mill-argument li l-każistika stabbiliet li Stati Membri li jikkonformaw mal-obbligu ta' notifika tagħhom skont l-Artikolu 108(3) tat-TFUE ma jistgħux jitpoġġew f'pożizzjoni aktar detrimentali minn dawk li kienu kisru l-obbligu ta' notifika. Il-Kummissjoni tinnota li fis-sentenza ċitata (40), dan l-argument sar fir-rigward tal-valutazzjoni tal-kompatibilità ta' miżura ta' għajnuna li kienet implimentata bi ksur tal-obbligi skont l-Artikolu 108(3) tat-TFUE. Il-qorti kkonkludiet li rekwiżit addizzjonali biex jitqiesu l-effetti reali tal-għajnuna li diġà ġiet implimentata jista' jagħti inċentiv lill-Istati Membri biex jinnotifikaw proġetti ta' investiment lill-Kummissjoni biss ladarba dawn ikunu tlestew, u dan iċaħħad il-projbizzjoni skont l-Artikolu 108(3) tat-TFUE mill-effettività tagħha. Għalhekk, il-Kummissjoni tqis li l-każistika invokata mill-awtoritajiet Ungeriżi mhijiex rilevanti fir-rigward tal-obbligu ta' notifika skont l-Artikolu 108(3) tat-TFUE.

(107) Fid-dawl ta' dan t'hawn fuq, il-Kummissjoni tikkonkludi li l-għajnuna mogħtija lil AHM hija illegali. Madankollu, din il-konklużjoni ma tinfluwenzax il-valutazzjoni tal-kompatibilità tagħha mas-suq intern.

6.3. BAŻI LEGALI GĦALL-VALUTAZZJONI

(108) L-objettiv tal-għajnuna hu li tippromwovi l-iżvilupp reġjonali. Minħabba li l-ftehim tal-għotja għall-investiment mingħajr il-ħanut tax-xogħol tal-pressa kien iffirmat fis-6 ta' Lulju 2011 (għall-ħanut tax-xogħol tal-pressa fis-26 ta' Settembru 2011), soġġett biss għall-approvazzjoni tal-Kummissjoni, il-Kummissjoi tqis li l-għajnuna ngħatat qabel Lulju 2014, u għalhekk għandha tkun ivvalutata — skont il-paragrafu 188 tar-RAG 2014-20 — abbażi tar-RAG 2007-13, u b'mod partikolari d-dispożizzjonijiet tiegħu dwar l-għajnuna għall-investiment reġjonali għal proġetti ta' investiment kbar kif stabbilit fil-paragrafu 68. Jekk il-kummenti riċevuti b'risposta għall-ftuħ tal-investigazzjoni formali fil-perjodu preskritt ma jippermettux lill-Kummissjoni tikkonkludi mingħajr ebda dubju fl-investigazzjoni formali li l-limiti stabbiliti fil-paragrafu 68(a) u l-paragrafu 68(b) tar-RAG 2007-13 ma nqabżux, jinħtieġ li din tipproċedi b'valutazzjoni fil-fond abbażi tal-kriterji stabbiliti fl-IDAC.

(109) Il-Kummissjoni trid twettaq il-valutazzjoni tagħha fi tliet passi: — l-ewwel, hi trid tikkonferma li l-miżura hija kompatibbli mad-dispożizzjonijiet ġenerali tar-RAG 2007-13; — it-tieni trid tivverifika jekk tistax teskludi jew le mingħajr dubju li t-testi taħt il-paragrafu 68(a) u (b) tar-RAG 2007-13 ma jirrikjedux valutazzjoni fil-fond; — it-tielet, skont l-eżitu tal-valutazzjoni fit-tieni pass, jista' jkollha twettaq valutazzjoni fil-fond (41).

6.4. IL-KOMPATIBILITÀ TAL-MIŻURA MA' KRITERJI TA' KOMPATIBILITÀ STANDARD TAR-RAG 2007-13

(110) Il-Kummissjoni diġà stabbiliet fil-paragrafu 54 tad-deċiżjoni ta' ftuħ li l-għajnuna tissodisfa l-kriterji ta' kompatibilità ġenerali stabbiliti fir-RAG 2007-13. L-investigazzjoni formali ma kixfet l-ebda element li kien se jqajjem dubju dwar din il-valutazzjoni. Il-Kummissjoni tinnota b'mod partikolari dan li ġej: — L-għajnuna tingħata fl-applikazzjoni ta' skema għal eżenzjoni ġenerali sħiħa (għotja abbażi tal-iskema ta' għajnuna XR-47/2007) u ta' skema ta' għajnuna approvata (benefiċċju tat-taxxa abbażi tal-iskema ta' għajnuna N 651/2006). Iż-żewġ skemi jirrispettaw il-kriterji ta' kompatibilità standard tar-RAG 2007-13. — Il-proġett li għandu jkun appoġġjat huwa stabbilit fi Győr, fir-reġjun ta' Transdanubia tal-Punent (Nyugat-Dunántúl), żona eliġibbli għall-għajnuna għall-investiment reġjonali, kif definit bil-mappa tal-għajnuna mill-istat reġjonali applikabbli tal-Ungerija. — M'hemm l-ebda indikazzjoni li l-Grupp VW inġenerali, jew b'mod partikolari AHM, jistgħu jkunu ditti f'diffikultà fis-sens tal-linji gwida tal-Komunità dwar għajnuna mill-Istat għas-salvataġġ u r-ristrutturar ta' intrapriżi f'diffikultà (42). Għalhekk, il-benefiċjarju tal-għajnuna huwa eliġibbli għal għajnuna reġjonali skont il-paragrafu 9 tar-RAG 2007-13. — Il-proġett jinkludi investiment inizjali fis-sens tal-paragrafu 34 tar-RAG 2007-13. Investiment inizjali huwa definit fil-paragrafu 34 tar-RAG 2007-13 bħala investiment f'assi materjali u immaterjali li relatati ma' (i) it-twaqqif ta' stabbiliment ġdid, (ii) l-estensjoni ta' stabbiliment eżistenti, (iii) id-diversifikazzjoni tal-output fi prodotti addizzjonali ġodda, u (iv) bidla fundamentali fil-proċess globali tal-produzzjoni ta' stabbiliment eżistenti. Il-proġett ta' investiment jikkonċerna investiment fi stabbiliment eżistenti u jinvolvi elementi ta' (1) bidla fundamentali fil-proċess tal-produzzjoni (sostituzzjoni tat-teknoloġija tal-immuntar abbażi ta' pjattaforma permezz ta' teknoloġija MQB), flimkien ma' żieda fl-istandardizzazzjoni u l-integrazzjoni vertikali tal-proċess tal-produzzjoni (impjant għall-manifattura tal-karozzi kompletament integrat, minflok impjant tal-immuntar), (2) id-diversifikazzjoni tal-output tal-istabbiliment (A3 Sedan ġdida, partijiet tal-karrozzerija mill-ħanut tax-xogħol tal-pressa), kif ukoll (3) l-estensjoni tal-kapaċitajiet tal-immuntar. — F'konformità mal-paragrafu 40 tar-RAG 2007-13, AHM hija obbligata li żżomm l-investiment fir-reġjun għal perjodu minimu ta' ħames snin wara t-tlestija tal-proġett. — Il-benefiċjarju jipprovdi, f'konformità mal-paragrafu 39 tar-RAG 2007-13, kontribuzzjoni finanzjarja ta' tal-anqas 25 % tal-ispejjeż eliġibbli f'forma li hija ħielsa minn kull appoġġ pubbliku. — Ir-rekwiżiti formali fir-rigward tal-effett tal-inċentiv, stabbiliti fil-paragrafu 38 tar-RAG 2007-13 huma rispettati. — L-ispejjeż eliġibbli għall-għajnuna għall-investiment (ara t-Tabella II hawn fuq) huma definiti f'konformità ma' RAG 2007-13, u r-regoli dwar il-kumulazzjoni huma rispettati. — Investimenti preċedenti jaqgħu barra mill-perjodu ta' 3 snin li jiddefinixxi proġett ta' investiment uniku. — In-nefqa totali eliġibbli ppjanata f'valur preżenti għall-proġett hija ta' HUF 355 550 miljun (EUR 1 186 miljun), bi skont sad-data tan-notifika. Skont il-mekkaniżmu ta' tnaqqis fl-iskala stabbilit fil-punt 67 tar-RAG 2007-13, dan iwassal għal intensità massima ta' għajnuna permissibbli ta' 11,24 % EGħG (Ekwivalenti tal-Għotja Gross) għall-proġett. — Minħabba li l-intensità tal-għajnuna proposta (HUF 39 952 miljun; EUR 133,3 miljun f'valur preżenti; 11,24 % intensità tal-għajnuna) ma taqbiżx l-intensità massima ta' għajnuna permissibbi, l-intensità tal-għajnuna proposta għall-proġett tikkonforma mar-RAG 2007-13. L-Ungerija kkonfermat li mhi se tingħata l-ebda għajnuna oħra għajr l-għajnuna notifikata bħala appoġġ għall-proġett ta' investiment.

(111) Meta jitqiesu dawn il-kunsiderazzjonijiet, il-Kummissjoni tqis li l-kriterji ta' kompatibilità standard tar-RAG ġew sodisfati.

6.5. APPLIKAZZJONI TAT-TESTI STABBILITI FID-DISPOŻIZZJONIJIET TAL-PARAGRAFU 68 TAR-RAG 2007-13

(112) Il-Kummissjoni ddikjarat, fil-premessa 105 tad-deċiżjoni ta' ftuħ, li jekk il-kummenti li tirċievi b'risposta għall-bidu tal-investigazzjoni formali ma jippermettux lill-Kummissjoni tikkonkludi mingħajr ebda dubju li l-limiti stabbiliti fit-testi tal-paragrafu 68(a) u (b) mhumiex maqbuża, il-Kummissjoni se twettaq valutazzjoni fil-fond tal-proġett tal-investiment abbażi tal-IDAC. Il-Kummissjoni trid tivvaluta jekk il-kummenti li tkun irċeviet jippermettux din il-konklużjoni.

— PRODOTT IKKONĊERNAT

(113) Fil-paragrafu 65 tad-deċiżjoni ta' ftuħ tagħha, il-Kummissjoni qieset li għall-iskopijiet tal-paragrafu 68 tar-RAG 2007-13, il-prodotti kkonċernati mill-proġett tal-investiment huma karozzi tal-passiġġieri li jappartjenu għas-segmenti tas-suq A0, A u B skont is-segmentazzjoni minn POLK.

— IS-SUQ TAL-PRODOTT RILEVANTI

(114) Fil-premessa 80 tad-deċiżjoni ta' ftuħ, il-Kummissjoni ħalliet id-definizzjoni preċiża tas-suq tal-prodott rilevanti miftuħa, u qieset id-definizzjonijiet tas-suq kollha alternattivi u plawżibbli, inkluż b'mod partikolari l-aktar segmentazzjoni dejqa li għaliha hemm dejta disponibbli. Minħabba li AHM se tipproduċi karozzi kif ukoll partijiet tal-karrozzerija għal karozzi li jappartjenu għas-segmenti A u B, u minħabba li teoretikament tista' tipproduċi, għal karozzi li jappartjenu għas-segment A0, il-Kummissjoni qieset li dawn is-segmenti individwali kif ukoll is segmenti kombinati A0 sa B u A sa B għandhom jitqiesu bħala swieq tal-prodott rilevanti plawżibbli għal dan il-każ.

(115) Fil-kummenti tagħha għad-deċiżjoni ta' ftuħ (kif deskritt fil-premessi 44 sa 46 ta' din id-deċiżjoni), l-Ungerija sostniet il-pożizzjoni tagħha diġà riflessa fid-deċiżjoni ta' ftuħ, mingħajr ma żiedet ebda kumment jew informazzjoni li kient għadha ma ġietx ippreżentata fil-fażi preliminari tal-eżami. B'mod partikolari, l-Ungerija sostniet l-opinjoni tagħha li s-suq tal-prodott rilevanti għandu jkun definit bħala grupp ta' segmenti kombinati ta' vetturi li jappartjenu għas-segmenti A0, A u B, u li s-suq ġeografiku għandu jkun definit bħala wieħed li jinkludi tal-anqas is-suq kombinat tal-Ewropa kollha, l-Amerika ta' Fuq u t'Isfel, u ċ-Ċina (mhux biss is-suq taż-ŻEE).

(116) Fir-rigward tas-suq tal-prodott, il-Kummissjoni tqis dan li ġej: id-deċiżjoni li twettaq valutazzjoni fil-fond ma tippreġudikax l-eżitu tal-valutazzjoni tal-kompatibilità fil-fond li tirriżulta. Madankollu,qabel ma tapprova l-għajnuna, il-Kummissjoni trid tkun sodisfatta li l-kontribuzzjoni pożittiva li tirriżulta mill-miżura tal-għajnuna se tikkumpensa, fi kwalunkwe każ, l-effetti negattivi tagħha fuq il-kummerċ u l-kompetizzjoni. Għaldaqstant, sabiex ikun deċiż jekk valutazzjoni fil-fond dwar il-kompatibilità tal-miżura tal-għajnuna għandhiex titwettaq jew le, id-definizzjoni tas-suq tal-prodott għandha tkun dejqa kemm jista' jkun, b'kunsiderazzjoni tal-karatteristiċi speċifiċi tal-karozzi li se jkunu manifatturati.

(117) Il-prassi tal-użu tad-definizzjoni tas-suq l-aktar dejqa abbażi ta' segmenti individwali fl-industrija tal-karozzi għandha l-bażi tagħha f'deċiżjonijiet komparabbli, inkluż deċiżjonijiet finali (43).

(118) Din il-prattika dwar il-każijiet għandha l-bażi tagħha f'kunsiderazzjonijiet ekonomiċi ta' kompetizzjoni rilevanti minħabba li hija bbażata fuq l-opinjoni li kompetituri fis-segmenti kollha tas-suq, inkluż l-iżgħar segment possibbli, jistħoqqilhom protezzjoni minn atturi li jiddominaw is-suq.

(119) B'mod aktar speċifiku, dan l-approċċ huwa bbażat fuq it-teorija li s-sostitwibbiltà min-naħa tad-domanda bejn żewġ prodotti teżisti jekk dawn jitqiesu bħala sostituti mill-konsumaturi minħabba l-karatteristiċi, il-prezz u l-użu intiż tagħhom. Permezz tal-prattika tagħha li teżamina ishma tas-suq anke fl-iżgħar segment tas-suq tal-karozzi possibbli li għalih hija disponibbli l-informazzjoni, il-Kummissjoni ssegwi eżattament din il-loġika: jiġifieri tqis li s-sostitwibbiltà f'termini ta' prezz, karatteristiċi u użu intiż hija l-aktar b'saħħitha bejn prodotti li jappartjenu għall-istess segment. F'dan is-sens, l-applikazzjoni tal-aktar segment tas-suq dejjaq possibbli bħala suq wieħed plawżibbli tirrifletti l-loġika tal-punt 28 tal-Linji Gwida dwar l-Għaqdiet Orizzontali (44) li jiddikjara li “Prodotti jistgħu jiġu differenzjati f'suq rilevanti b'mod li ċertu prodotti huma sostituti eqreb minn oħra. Aktar mal-grad ta' sostituzzjoni bejn il-prodotti tad-ditti magħquda jkun għoli, aktar id-ditti magħquda jżidu l-prezzijiet b'mod sinifikattiv. […] L-inċentiv tad-ditti magħquda li jgħolli l-prezzijiet x'aktarx huwa aktar ristrett meta ditti rivali jipproduċu sostituti li huma qrib għall-prodotti tad-ditti magħquda milli meta huma joffru sostituti li huma inqas fil-qrib (…)”

(120) Din hija wkoll ir-raġuni għalfejn karozzi konvenzjonali huma tradizzjonalment maqsuma f'segmenti, u għalfejn l-industrija tal-karozzi tassenja mudelli għad-diversi segmenti magħrufa sew. Hija din il-kunsiderazzjoni li mexxiet il-prattika tal-Kummissjoni fid-definizzjoni tas-suq rilevanti f'każijiet dwar karozzi, anke f'termini tas-segmenti individwali u din hija r-raġuni għalfejn l-Ungerija ppreżentat l-argumenti dwar is-swieq rilevanti f'dan il-każ kif ukoll f'każijiet oħra fil-passat f'termini ta' segmenti.

(121) L-Ungerija ma ppreżentat ebda argument ieħor addizzjonali li seta' jikkontradixxi din l-opinjoni. Barra minn hekk, il-Kummissjoni ma rċeviet l-ebda informazzjoni minn partijiet terzi matul l-investigazzjoni formali li setgħet tippermetti li s-segmentazzjoni tas-suq tinftiehem aħjar. Għalhekk, il-Kummissjoni ssostni l-approċċ tagħha li tħalli miftuħa d-definizzjoni eżatta tas-suq tal-prodott rilevanti u biex tapplika approċċ ta' definizzjonijiet tas-suq alternattivi plawżibbli, li jiddefinixxu segmenti ta' karozzi individwali (inkluż l-aktar segmentazzjoni dejqa li għaliha hemm dejta disponibbli). Għaldaqstant, il-Kummissjoni tkompli tqis li s-segmenti individwali ta' A0, A u B, kif ukoll is-segment kombinat A0 sa B u A sa B ilkoll jenħtieġ li jitqiesu bħala swieq tal-prodotti plawżibbli rilevanti għal dan il-każ (45).

— SUQ ĠEOGRAFIKU

(122) Fir-rigward tas-suq ġeografiku, il-Kummissjoni ssostni l-valutazzjoni inizjali tagħha fid-deċiżjoni ta' ftuħ (ara l-premessa 87 tad-deċiżjoni ta' ftuħ) li s-suq rilevanti huwa s-suq taż-ŻEE jew suq akbar; il-Kummissjoni ma tistax teskludi li s-suq ġeografiku huwa limitat għas-suq taż-ŻEE.

(123) Il-Kummissjoni tinnota li l-Ungerija ssostni l-argumenti diġà mressqa fl-eżami preliminari, imma li din ma ppreżentatx aktar elementi jew informazzjoni matul l-investigazzjoni formali (ara l-premessa 47 ta' din id-deċiżjoni). Il-Kummissjoni tqis li dawn l-argumenti mhumiex suffiċjenti biex itaffu t-tħassib li s-suq ġeografiku seta' jkun limitat għas-suq taż-ŻEE. B'mod partikolari, il-Kummissjoni tqis dan li ġej:

Kompetizzjoni globali

(124) Il-fatt li l-akbar produtturi tal-karozzi huma attivi fuq skala internazzjonali u f'kompetizzjoni globali mhijiex prova suffiċjenti li s-swieq individwali huma integrati u jikkostitwixxu suq dinji uniku (jew suq kombinat li jinkludi l-Ewropa kolla, l-Amerika ta' Fuq u t'Isfel, u ċ-Ċina). L-istess japplika għall-argument li l-akbar għaxar OEMs għandhom siti tal-manifattura u sistemi ta' distribuzzjoni madwar id-dinja kollha. Fil-fatt, il-Kummissjoni tqis li l-instabilità fir-rata tal-kambju tista' tissemma bħala fattur li wassal biex l-OEMs jibnu impjanti tal-produzzjoni aktar qrib id-domanda reġjonali, u li l-istess jista' jgħodd għal politiki ta' protezzjoni effettiva (tariffi għolja fuq importazzjonijiet ta' produtturi finali, tariffi baxxi fuq produtturi intermedjarji, li jagħti inċentiv għal produzzjoni/immuntar lokali). It-tielet argument għall-eżistenza ta' strutturi ta' produzzjoni globalizzati, minkejja swieq mhux integrati, huwa l-fatt li ċerti stati jippermettu importazzjonijiet biss jekk l-impriżi konġunti għall-produzzjoni lokali jinħolqu b'mod parallel. Għalhekk, il-preżenza globali ta' atturi kbar bħala manifatturi mhijiex fiha nnifisha indikazzjoni tal-eżistenza ta' suq globali (jew usa' miż-ŻEE). Bl-istess mod, l-eżistenza ta' sistemi ta' distribuzzjoni li jestendu madwar id-dinja ma tikkostitwixxix prova li s-suq huwa globali (jew usa' miż-ŻEE) minn perspettiva ta' kompetizzjoni. Il-fatt li l-Grupp AUDI AG/VW għandu l-ħseib li jservi lis-suq dinji għal tlieta mill-erba' mudelli ta' karozzi, u li jservi s-suq dinji minbarra ċ-Ċina bil-mudelli tal-A3 Sedan minn sit wieħed biss, lanqas ma huwa suffiċjenti biex jappoġġja konklużjoni li s-suq ġeografiku huwa usa' miż-ŻEE.

Flussi ta' kummerċ

(125) Barra minn hekk, l-argument li f'livell għoli ta' flussi ta' kummerċ, pereżempju l-fatt li madwar 13 % tal-karozzi tas-segment A u aktar minn 25 % tal-karozzi tas-segment B tal-produzzjoni taż-ŻEE huma esportati lejn reġjuni oħra tad-dinja, huwa insuffiċjenti biex wieħed jipprova l-eżistenza ta' suq globali (jew f'dan il-każ usa' miż-ŻEE). Il-Kummissjoni tqis li, filwaqt li l-flussi tal-kummerċ jistgħu jagħtu kontribut fuq livell ta' żoni ġeografiċi differenti billi titqies l-importanza tal-importazzjonijiet u l-esportazzjonijiet relattivi għal-livelli tal-produzzjoni lokali u tal-konsum, l-eżistenza ta' flussi ta' kummerċ fiha nnifisha mhijiex prova biżżejjed biex wieħed iqis li jeżisti suq ġeografiku integrat. Fil-fatt, jista' jkun hemm trasportazzjonijiet bejn iż-ŻEE u reġjuni oħra, imma dan ma jfissirx li s-swieq huma integrati fis-sens li l-kundizzjonijiet tas-suq (pereżempju l-prezzijiet) f'suq wieħed jinfluwenzaw il-kundizzjonijiet tas-suq fl-ieħor. Dan jgħodd partikolarment fejn it-trasportazzjonijiet osservati huma relatati primarjament ma' trasportazzjonijiet mill-manifatturi stess, għall-kuntrarju għat-trasportazzjonijiet minn importaturi u esportaturi indipendenti li jimpenjaw ruħhom f'arbitraġġ tal-prezzijiet. Il-prezzijiet jistgħu jkunu kompletament speċifiċi għas-suq (eż. għoljin f'suq wieħed, baxxi f'ieħor), u mhux allinjati mal-kundizzjonijiet ta' suq integrat allegat. L-analiżi tal-flussi tal-kummerċ ma tindirizzax il-kwistjoni prinċipali fid-definizzjoni tas-suq, jiġifieri jekk l-importazzjonijiet jew l-esportazzjonijiet jistgħux jegħlbu żieda fil-prezz fis-suq lokali. Il-Kummissjoni tinnota li l-Ungerija ma ppreżentatx aktar materjal empiriku li seta' jipprova l-eżistenza ta' ċaqliq korrelatat fil-prezzijiet, jew ir-reattività tal-importazzjonijiet netti għall-bidliet fi prezzijiet relattivi.

Ostakoli għall-kummerċ

(126) Il-Kummissjoni tirrikonoxxi li l-importanza ta' ostakoli għall-kummerċ qed tonqos maż-żmien. Madankollu, il-Kummissjoni hija konvinta li wieħed mill-fatturi ewlenin tal-produzzjoni barranija, u d-deċiżjonijiet ta' rilokazzjoni tal-manifatturi tal-karozzi tal-UE huma ostakoli għall-aċċess għas-suq fis-swieq fil-mira. Ostakoli ta' tariffi għoljin ixekklu serjament l-aċċess għall-esportaturi tal-UE, speċjalment fl-Asja. Ostakoli mhux tariffarji, inkluż rekwiżiti ta' ċertifikazzjoni ta' piż u diskriminatorji, ir-rekwiżiti addizzjonali ta' ttestjar, it-taxxi tas-sisa, eċċ., għandhom impatt qawwi fuq l-esportazzjonijiet ta' vetturi tal-UE lejn is-swieq fix-Xlokk tal-Asja, iċ-Ċina u tal-Amerika t'Isfel. Il-Kummissjoni tammetti li l-Istati Uniti hija l-aktar destinazzjoni importanti għall-esportazzjonijiet globali ta' karozzi tal-UE. Madankollu, l-UE u l-Istati Uniti għandhom approċċi tassew diverġenti għar-regolamentazzjoni u s-sorveljanza tas-suq. Din id-diverġenza regolatorja hija probabbilment anke llum l-aktar ostakolu sinifikanti għall-aċċess għall-esportazzjonijiet tal-karozzi tal-UE lejn l-Istati Uniti.

(127) Il-Kummissjoni kompliet tieħu nota, kif dovut, tal-argumenti mressqa dwar l-ispejjeż tat-trasport li qed jonqsu. Il-Kummissjoni mhix kompletament konvinta f'dan ir-rigward. L-iżviluppi futuri fir-rigward tat-tnaqqis fl-ispejjeż tat-trasport ma jistgħux jiġu kkonfermati b'mod ċar fis-sitwazzjoni ekonomika attwali fejn l-ispejjeż tal-fjuwil qed ivarjaw. Għaldaqstant, it-tnaqqis futur fl-ispejjeż imsemmi ma jistax jitqies bħala garantit.

Korrelazzjonijiet tal-prezzijiet

(128) L-awtoritajiet Ungeriżi pprovdew ukoll analiżi ta' korrelazzjoni tal-prezzijiet tal-karozzi fl-Istati Uniti u prezz medju ta' karozza għal kampjun ta' għaxar pajjiżi Ewropej għas-segmenti A u B fil-perjodu bejn Q1 tal-2005 u Q2 tal-2010, kif ukoll analiżi ta' korrelazzjonijiet bejn tliet pari ta' pajjiżi Ewropej, jiġifieri l-Ġermanja u Franza, il-Ġermanja u l-Italja, u l-Ġermanja u r-Renju Unit fl-istess perjodu. Din l-analiżi għandha l-ħsieb li turi li l-korrelazzjoni bejn prezzijiet fl-Amerika ta' Fuq u l-prezz medju tal-għaxar pajjiżi miż-ŻEE magħżula tista' titqabbel mal-korrelazzjoni bejn prezzijiet tal-karozzi tal-Ġermanja, Franza, l-Italja u r-Renju Unit. Huma jikkonkludu li l-analiżi tappoġġja l-konklużjoni li l-Amerika ta' Fuq u ż-ŻEE għandhom jitqiesu bħala suq ġeografiku wieħed. Minħabba li mhuwiex ikkontestat li dawn il-pajjiżi msemmija l-aħħar jinsabu fl-istess suq ġeografiku, dan ifisser a fortiori li anke l-Amerika ta' Fuq u ż-ŻEE jenħtieġ li jkunu fl-istess suq ġeografiku.

(129) Il-Kummissjoni tinnota li s-sett tad-dejta li fuqu twettqet l-analiżi ppreżentata mill-awtoritajiet Ungeriżi hija bbażata, għal kull wieħed mis-segmenti tas-suq meqjusa (segmenti A u B), u għal kull waħda mis-sitt żoni ġeografiċi identifikati hawn fuq, jiġifieri l-Amerika ta' Fuq, kampjun ta' għaxar pajjiżi miż-ŻEE, il-Ġermanja, Franza, l-Italja u r-Renju Unit fuq sett tad-dejta ta' 22 punt tad-dejta li jkopru l-perjodu minn Q1 tal-2005 sa Q2 tal-2010. L-analiżi tal-korrelazzjoni twettqet fuq il-livell tal-indiċi u fuq id-differenzi bejn l-indiċijiet. (46)

(130) Il-korrelazzjoni t'hawn fuq twettqet abbażi tal-indiċi katina Fisher. L-indiċi katina Fisher, bħall-indiċijiet tal-prezz ġenerali, għandu l-għan li jevalwa l-evoluzzjoni tal-prezzijiet ta' pakkett ta' prodotti partikolari f'reġjun partikolari għal intervall ta' żmien partikolari. Jagħmel dan bil-komputazzjoni tal-medja ppeżata normalizzata ta' prezzijiet. Il-prezz medju għalhekk iqis il-konsum relattiv tal-oġġetti fil-pakkett, u jitnaqqas kontra perjodu ta' referenza (47). Hemm diversi modi għall-komputazzjoni ta' indiċi u fil-letteratura ekonomika nbnew diversi indiċijiet L-indiċi Fisher huwa indiċi derivat, minħabba li huwa l-medja (ġeometrika) ta' żewġ indiċijiet oħra magħrufa bħala l-indiċijiet Paasche u Laspeyres. F'dan il-każ speċifiku, l-awtoritajiet Ungeriżi jipproponu wkoll verżjoni tal-indiċi Fisher li huwa “katina”. Dan ifisser li l-bidla fil-prezz mhuwiex relattiv għall-perjodu immedjatament qabel, imma huwa relattiv għall-perjodu ta' referenza magħżul għan-normalizzazzjoni.

(131) Ir-riżultati miksuba għas-segment A huma kif ġej: il-korrelazzjoni bejn l-indiċi tal-prezz tal-Amerika ta' Fuq u l-indiċi tal-prezz għall kampjun ta' għaxar pajjiżi taż-ŻEE magħżula jammonta għal 0,94. Dan l-istudju sab li dan huwa simili għall-korrelazzjoni bejn l-indiċijiet tal-prezz għall-Ġermanja u Franza, l-Italja u r-Renju Unit li jvarjaw bejn 0,90 għal 0,95.

(132) L-ewwel, il-Kummissjoni ma toġġezzjonax għall-użu tal-indiċi u b'mod partikoari l-użu tal-indiċi katina Fisher. Madankollu, il-Kummissjoni għandha dubji dwar id-dejta sottostanti li ntużat għall-komputazzjoni ta' dan l-indiċi. Fil-fatt, ma jistax ikun eskluż li tista' tirriżulta korrelazzjoni falza minn xi effett tal-kompożizzjoni minħabba żviluppi simili (komuni) fil-mudelli tal-konsum (li jiddeterminaw il-piżijiet fl-indiċi, eż. bidla lejn mudelli li jiswew aktar fis-segment) minflok permezz ta' żviluppi fil-prezzijiet infushom.

(133) It-tieni, il-Kummissjoni tinnota li l-analiżi titwettaq fuq livelli tal-indiċi sempliċi filwaqt li tipikament analiżi tal-korrelazzjoni jenħtieġ li tieħu ħsieb l-eżistenza ta' żviluppi komuni fil-prezz (eż. immexxija minn żviluppi komuni fl-ispejjeż) sabiex jiġu esklużi u biex tiġi evitata korrelazzjoni falza. Din tissejjaħ korrelazzjoni parzjali. Din l-analiżi għadha ma saritx, għalhekk dawn il-valuri ta' korrelazzjoni jistgħu jkunu foloz.

(134) It-tielet, ta' min jinnota li livell apparentement għoli ta' korrelazzjoni (bħal f'dan il-każ) jista' jkun ukoll falz jekk is-serje taż-żmien ma tkunx stazzjonarja, jiġifieri meta jkun hemm xejra taż-żmien. Huwa fatt magħruf li meta żewġ serje taż-żmien ma jkunux stazzjonarji, il-livell ta' korrelazzjoni huwa artifiċjalment għoli. Prattika tajba tgħid li l-analiżi tal-korrelazzjoni tagħmel sens meta s-serje taż-żmien ikunu stazzjonarji. Għalhekk, l-ebda valur ta' evidenza ma għandu jingħata lil valuri ta' korrelazzjoni li jirriżultaw minn serje taż-żmien mhux stazzjonarja. F'dan il-każ, iż-żewġ serje tal-indiċi mhumiex stazzjonarji, u b'hekk juru xejra ċara. Dan jitfa' dubji fuq il-validità tar-riżultati tal-korrelazzjoni. Ta' min isemmi li l-awtoritajiet Ungeriżi jirrikonoxxu dan u jispjegaw li jkun għalhekk aħjar li l-ewwel is-serja ssir stazzjonarja billi jittieħdu d-differenzi (jiġifieri l-eliminazzjoni tax-xejra taż-żmien) u jiġu komputati l-korrelazzjonijiet fuq dawn is-serje taż-żmien modifikati. Huma jaslu għall-konklużjoni li l-valuri ta' korrelazzjoni jistgħu jitqabblu, u għalhekk il-kamp ta' applikazzjoni tas-suq ġeografiku għandu jinkludi lill-Amerika ta' Fuq.

(135) Il-Kummissjoni ma taqbilx ma' din l-analiżi. Fil-fatt, ir-riżultati tal-korrelazzjoni tas-serje taż-żmien modifikata tal-prezzijiet (wara l-eliminazjzoni tax-xejra taż-żmien), huma rispettivament, għall-Amerika ta' Fuq u l-kampjun tal-għaxar pajjiżi taż-ŻEE magħżula, il-Ġermanja u Franza, il-Ġermanja u l-Italja u l-Ġermanja u r-Renju Unit 0,39, 0,60, 0,60 u 0,55. Il-korrelazzjoni bejn l-Amerika ta' Fuq u l-kampjun tal-għaxar pajjiżi taż-ŻEE magħżula hija għalhekk pjuttost baxxa (0,39) u b'mod partikolari sostanzjalment aktar baxxa mill-korrelazzjonijiet referenzjarji kkomputati fuq bidliet fl-indiċi tal-prezz katina Fisher bejn il-Ġermanja u Franza, il-Ġermanja u l-Italja u l-Ġermanja u r-Renju Unit.

(136) Jidher li din l-evidenza ma tappoġġjax il-konklużjoni li s-suq ġeografiku rilevanti għas-segment A jinkludi wkoll l-Amerika ta' Fuq. Barra minn hekk, l-analiżi tal-korrelazzjoni tidher li qed tistrieħ fuq xi assunzjonijiet simplifikati li ma ġewx rikonoxxuti jew ittestjati biżżejjed, eż. in-nuqqas ta' xokkijiet komuni u l-eżistenza ta' xejriet taż-żmien potenzjalment differenti. Barra minn hekk, ir-riżultati tat-test tal-korrelazzjoni, jekk affidabbli, pjuttost jappoġġjaw l-ipoteżi tal-kamp ta' applikazzjoni aktar dejjaq tas-suq ġeografiku.

(137) Minħabba li s-sehem tas-suq tal-benefiċjarju tal-għajnuna fis-suq taż-ŻEE għas-segment A jaqbeż il-25 %, il-limitu tat-test tal-paragrafu 68(a) li 'l fuq minnu tkun meħtieġa valutazzjoni fil-fond, xorta waħda jinqabeż. Għalhekk mhuwiex meħtieġ li wieħed janalizza r-riżultati tas-segment B. L-Ungerija ma ppreżentatx riżultati tal-korrelazzjoni għas-segment A0.

Il-konklużjoni dwar is-suq ġeografiku

(138) Fid-dawl ta' dan kollu, u minħabba li l-Kummissjoni ma rċevietx informazzjoni addizzjonali matul l-investigazzjoni formali li kienet tippermettilha li tikkonkludi li s-suq ġeografiku rilevanti huwa usa' miż-ŻEE, hija ssostni l-konklużjoni tagħha li s-suq ġeografiku rilevanti — indipendentement mid-definizzjoni magħżula tas-suq tal-prodott — huwa ż-ŻEE jew suq akbar. Għal darb'oħra, il-Kummissjoni tenfasizza li jinħtieġ li jiġi verifikat li l-kontribuzzjoni pożittiva li tirriżulta mill-miżura tal-għajnuna fi kwalunkwe każ se tikkumpensal-effetti negattivi fuq il-kummerċ u l-kompetizzjoni. Għaldaqstant, sabiex ikun deċiż jekk għandhiex titwettaq valutazzjoni fil-fond dwar il-kompatibilità tal-miżura tal-għajnuna jew le, id-definizzjoni tas-suq ġeografiku għandha tkun dejqa kemm jista' jkun, b'kunsiderazzjoni tal-karatteristiċi speċifiċi tal-karozza/i li se tkun/jkunu manifatturata/i.

6.5.1. Konklużjonijiet dwar it-test tal-paragrafu 68(a)

(139) Il-Kummissjoni wettqet it-test stabbilit fil-punt 68(a) tar-RAG fis-swieq tal-prodotti u ġeografiċi kollha plawżibbli biex tivverifika jekk is-sehem tas-suq tal-benefiċjarju jaqbiżx il-25 % qabel u wara l-investiment.

(140) Minħabba l-fatt li ma setax jiġi stabbilit suq wieħed rilevanti tal-prodott u ġeografiku, kellhom jitqiesu r-riżultati tas-swieq kollha plawżibbli. Is-sehem tas-suq tal-Grupp VW jammonta għal aktar minn 25 % tas-segmenti A u B individwali u kombinati fiż-ŻEE fis-snin kollha kkonċernati. Fis-segment kombinat ta' A0, A u B fiż-ŻEE, il-limitu ta' 25 % jinqabeż mis-sena 2011. Għalhekk il-Kummissjoni tikkonkludi li l-limitu stabbilit fil-paragrafu 68(a) jinqabeż fi kwalunkwe każ, tkun xi tkun id-definizzjoni tas-suq tal-prodott, u li għalhekk mhuwiex neċessarju li wieħed jiddeċiedi dwar definizzjoni definita għas-suq tal-prodott.

6.5.2. Konklużjonijiet dwar it-test tal-paragrafu 68(b)

(141) Minħabba li r-riżultat tat-test tal-paragrafu 68(a) diġà jirrikjedi l-proċediment għall-valutazzjoi fil-fond tal-għajnuna, mhuwiex meħtieġ li tittieħed opinjoni definita dwar l-eżitu tat-test tal-paragrafu 68(b).

6.5.3. Konklużjoni

(142) Hekk kif jinqabeż il-limitu tat-test ta' 68(a), il-Kummissjoni ddeċidiet li twettaq verifika dettaljata, wara l-ftuħ tal-proċedura prevista fl-Artikolu 108(2) tat-TFUE, li l-għajnuna hija meħtieġa biex tipprovdi effett ta' inċentiv għall-investiment u li l-benefiċċji għall-miżuri tal-għajnuna jissuperaw it-tgħawwiġ tal-kompetizzjoni u l-effetti fuq il-kummerċ li jirriżultaw bejn l-Istati Membri.

6.6. VALUTAZZJONI FIL-FOND TAL-MIŻURA TA' GĦAJNUNA

(143) Il-valutazzjoni fil-fond titwettaq abbażi tal-IDAC.

6.6.1. Effetti pożittivi tal-għajnuna

6.6.1.1. Kontribuzzjoni għall-iżvilupp tar-reġjun

(144) Ir-reġjun tat-Transdanubia tal-Punent huwa eliġibbli għal għajnuna reġjonali skont l-Artikolu 107(3)(a) tat-TFUE. Il-Kummissjoni tinnota l-effetti reġjonali pożittivi tal-investiment, kif ippreżentati mill-Ungerija (ara l-premessa 56), u tqis li b'mod partikolari l-effetti diretti u indiretti tal-ħolqien ta' impjiegi, il-potenzjal li jiġu attirati fornituri u fornituri tas-servizzi addizzjonali, it-trasferiment tal-għarfien fir-reġjun u t-tijib fil-bażi tal-ħiliet reġjonali jirrapreżentaw kontribut sinifikanti għall-iżvilupp tar-reġjun u għall-kisba tal-objettiv ta' koeżjoni tal-UE.

6.6.1.2. L-adegwatezza tal-istrument tal-għajnuna

(145) Il-paragrafi 17 u 18 tal-IDAC jenfasizzaw li l-għajnuna mill-Istat fil-forma ta' sussidji għall-investiment hija biss wieħed mill-mezzi biex jingħelbu l-fallimenti tas-suq u għall-promozzjoni tal-iżvilupp ekonomiku f'reġjuni żvantaġġjati. L-għajnuna tikkostitwixxi strument xieraq jekk tipprovdi vantaġġi speċifiċi meta mqabbla ma' miżuri oħra ta' politika. Skont il-paragrafu 18 tal-IDAC, huma biss “miżuri li għalihom l-Istat Membru kkunsidra għażliet politiċi oħra, u li għalihom huma stabbiliti l-vantaġġi tal-użu ta' strument selettiv bħalma hija l-għajnuna mill-Istat għal kumpanija speċifika, huma kkunsidrati bħala li jikkostitwixxu strument xieraq”.

(146) L-Ungerija spjegat li diġà ttieħdu miżuri ġenerali għall-appoġġ tal-iżvilupp ekonomiku fil-livelli nazzjonali u reġjonali permezz ta' investiment f'infrastruttura bażika u fatturi produttivi, imma r-reġjun għadu fost ir-reġjuni żvantaġġjati tal-UE. Il-Kummissjoni tqis li l-iżviluppi fl-infrastruttura u miżuri oħra ġenerali biss mhumiex biżżejjed biex jitnaqqsu l-iżblanċi reġjonali.

(147) L-Ungerija bbażat ukoll l-ispjegazzjoni tagħha dwar l-adegwatezza tal-istrument tal-għajnuna fuq is-sitwazzjoni ekonomika fir-reġjun tat-Transdanubia tal-Punent, u pprovdiet evidenza li turi li r-reġjun huwa żvantaġġat meta mqabbel ma' reġjuni fuq il-fruntiera fl-Awstrija (Burgenland) u fis-Slovakkja (Bratislavský kraj). Fl-istess ħin, l-indikaturi ekonomiċi ta' Transdanubia tal-Punent huma madwar il-medja tal-Ungerija. Madankollu, il-Kummissjoni tinnota li — kif juri l-istatus ta' Transdanubia tal-Punent bħala reġjun eliġibbli għall-għajnuna reġjonali skont l-Artikolu 107(3)(a) tat-TFUE, b'limitu ta' intensità tal-għajnuna ta' 30 % — is-sitwazzjoni soċjoekonomika ta' Transdanubia tal-Punent huwa taħt il-livell tal-medja tal-UE.

(148) Minħabba dan, il-Kummissjoni tikkonkludi li l-miżura tal-għajnuna hija strument xieraq biex jiġi segwit l-objettiv tal-iżvilupp reġjonali fir-reġjun assistit ikkonċernat.

6.6.1.3. Effett ta' inċentiv/Xenarju kontrofattwali

(149) Minħabba li hemm ħafna raġunijiet validi biex kumpanija tillokalizza l-investiment tagħha f'reġjun partikolari, anke mingħajt ma tingħata l-għajnuna, l-IDAC tirrikjedi li l-Kummissjoni tivverifika fid-dettall li l-għajnuna hi meħtieġa biex tipprovdi effett ta' inċentiv għall-investiment. L-objettiv ta' din il-valutazzjoni dettaljata hu li jkun determinat jekk l-għajnuna fil-fatt tikkontribwixxix għall-bidla fl-imġiba tal-benefiċjarju, sabiex iwettaq investiment (addizzjonali) fir-reġjun assistit ikkonċernat. F'dan il-kuntest, l-Istat Membru huwa mitlub ukoll li jagħti deskrizzjoni komprensiva tax-xenarju kontrofattwali fejn ma tingħata l-ebda għajnuna lill-benefiċjarju. Ix-xenarji jridu jkunu ddikjarati realistiċi mill-Kummissjoni. Din il-verifika ta' effett sostantiv ta' inċentiv tmur lil hinn mill-verifika ta' jekk humiex sodisfatti r-rekwiżiti formali fir-rigward tal-effett ta' inċentiv stabbilit fir-RAG 2007-13 (ara l-paragrafu 68 tar-RAG 2007-13).

(150) Il-paragrafu 22 tal-IDAC jiddikjara li l-effett (sostantiv) ta' inċentiv jista' jkun ipprovat f'żewġ xenarji possibbli: fin-nuqqas ta' għajnuna, ma jsir l-ebda investiment minħabba li mingħajr l-għajnuna, l-investiment ma jkunx profitabbli għall-kumpanija fi kwalunkwe lokalità (xenarju 1); fin-nuqqas ta' għajnuna, l-investiment iseħħ f'lokalità oħra tal-UE (xenarju 2).

(151) L-IDAC tirrikjedili l-Istat Membru juri lill-Kummissjoni l-eżistenza tal-effett ta' inċentiv tal-għajnuna, u jipprovdi evidenza ċara li l-għajnuna fil-fatt kellha impatt fuq l-għażla tal-investiment jew fuq l-għażla tal-lokalità. Għalhekk dan ipoġġi l-oneru tal-provi rigward l-eżistenza ta' effett ta' inċentiv fuq l-Istat Membru. Il-paragrafu 25 tal-IDAC jindika li l-Istat Membru jista' jipprovdi prova tal-effett ta' inċentiv tal-għajnuna billi jipprovdi dokumenti tal-kumpanija li juru li jkun sar tqabbil bejn l-ispejjeż u l-benefiċċji fil-lokalizzazzjoni tar-reġjun assistit magħżul għall-investiment ma' lokalità alternattiva. L-Istat Membru hu mistieden li joqgħod fuq rapporti finanzjarji, pjanijiet kummerċjali intreni u dokumenti li jelaboraw id-diversi xenarji ta' investiment.

(152) Il-Kummissjoni tinnota li l-awtoritajiet Ungeriżi ppreżentaw l-informazzjoni meħtieġa (ara l-premessa 60) f'forma ta' evidenza komprensiva kontemporanja u ġenwina li tiddokumenta l-proċess ta' teħid ta' deċiżjonijiet f'diveri stadji tal-Grupp VW u AUDI AG dwar id-deċiżjoni tal-investiment u l-lokalità, fejn jiddikjaraw li l-għajnuna lil AHM taqa' taħt ix-xenarju 2, u li jispjegaw xenarju kontrofattwali li, minbarra Győr, jinvolvi diversi lokalitajiet alternattivi (kombinazzjonijiet ta' lokalitajiet), li jinsabu fi [pajjiż 1 u pajjiż 2 taż-ŻEE].

(153) Dawn il-lokalitajiet jinvolvu siti eżistenti fi Győr, [lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE], [lokalità 1 f'żona mhux assistita fiż-ŻEE], u [lokalità 3 f'żona mhux assistita fiż-ŻEE]. Filwaqt li Győr u [lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE] jinsabu f'reġjuni assistiti (b'limiti massimi ta' intensità tal-għajnuna ta' 30 % u 15 % rispettivament, fid-data tan-notifika), [lokalità 1 f'żona mhux assistita fiż-ŻEE], u [lokalità 3 f'żona mhux assistita fiż-ŻEE].jinsabu f'reġjuni mhux assistiti fi [pajjiż 2 taż-ŻEE].

(154) Il-kalkoli u l-istimi tal-ispejjeż għall-erba' għażliet twettqu bl-istess livell ta' eżattezza. L-għażliet li jinvolvu s-siti ta' [lokalità 3 f'żona mhux assistita fiż-ŻEE] (Għażliet A u B) kienu diġà ġew esklużi fi […] 2010, minħabba li l-impjant ta' [lokalità 3 f'żona mhux assistita fiż-ŻEE] kien laħaq il-limiti tiegħu f'termini ta' kapaċità tal-produzzjoni u l-investiment kien jirrikjedi nefqa strutturali maġġuri li kienet tirriżulta fi spejjeż totali ogħla. Għalhekk kienu biss l-Għażla C (produzzjoni ta' mudelli ta' A3 Sedan u Audi TT fi [lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE] u l-produzzjoni ta' A3 Cabriolat fi [lokalità 1 f'żona mhux assistita fiż-ŻEE] u l-Għażla D (produzzjoni tal-erba' mudelli fi Győr) li baqgħu bħala għażliet kompetittivi.

(155) Aktar il-quddiem fil-proċess tal-ippjanar, twettqu diversi kalkoli u stimi ta' spejjeż. Id-dokumenti pprovduti juru li dawn il-kalkoli kienu bbażati fuq l-istess assunzjonijiet u l-Ungerija spjegat li matul il-proċess ta' teħid ta' deċiżjonijiet l-istimi tal-ispejjeż għall-Għażla C u l-Għażla D inżammu fl-istess livell ta' eżattezza. Id-dokumenti jindikaw ukoll li dawn il-kalkoli kienu komparabbli.

(156) Il-Kummissjoni tinnota li AUDI AG kienet diġà esplorat il-possibilità ta' għajnuna mill-Istat fl-istadji bikrin tal-fażi tat-teħid tad-deċiżjonijiet dwar l-investiment u l-lokalità. L-applikazzjoni għall-għajnuna mill-benefiċjarju fil-5 ta' Marzu 2010, il-konferma tal-Ungerija fis-26 ta' Marzu 2010 li l-investiment huwa fil-prinċipju eliġibbli għall-għajnuna, kif ukoll l-offerta inizjali ta' għajnuna mill-Ungerija tat-30 ta' Marzu 2010 seħħew qabel setgħet tiġi eliminata kwalunkwe waħda mill-għażliet. L-istimi tal-ispejjeż ippreżentati mill-Bord tal-Maniġment tal-Grupp fi […] 2010 diġà kienu jinkludu għajnuna potenzjali mill-Istat li kellha tingħata mill-Ungerija. F'dak il-mument, ġiet ikkunsidrata wkoll għajnuna potenzjali minn [pajjiż 1 taż-ŻEE], iżda wara din twarrbet, għax ma kienx ikun realistiku li tiġi riċevuta l-għajnuna fi [pajjiż 1 taż-ŻEE] (48).

(157) Kif deskritt fil-premessa 80 ta' din id-deċiżjoni, l-istimi finali għall-ispejjeż tal-produzzjoni li jistgħu jiġu attribwiti għal-lokalità rriżultaw fi żvantaġġ fl-ispiża ta' EUR 143,3 miljun għall-Għażla D (Győr) mqabbla ma Għażla C ([lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE], u [lokalità 1 f'żona mhux assistita fiż-ŻEE],) fiż-żmien meta ż-żewġ għażliet tal-investiment u tal-lokalità ġew ippreżentati għal deċiżjoni finali li kellha tittieħed minn K-VAI fl-14 ta' Diċembru 2010. Kif dokumentat fil-minuti tal-laqgħa ta'K-VAI, abbażi ta' dik l-analiżi kontrofattwali, u ta' ċerti kriterji kwalitattivi, kif ukoll abbażi tad-disponibilità ta' għajnuna mill-Istat, il-K-VAI iddeċieda li jillokalizza l-proġett ta' investiment fi Győr fl-14 ta' Diċembru 2010.

(158) Il-Kummissjoni terġa' tafferma l-opinjoni tagħha (ara l-premessa 110 ta' din id-deċiżjoni), li diġà ngħatat fid-deċiżjoni ta' ftuħ, li r-rekwiżiti formali fir-rigward tal-effett ta' inċentiv stabbilit fil-paragrafu 38 tar-RAG 2007-13 ġew sodisfatti: (i) fir-rigward tal-għotja — kif spjegat fil-premessa 23 ta' din id-deċiżjoni — il-benefiċjarju ppreżenta applikazzjoni għall-għajnuna u l-awtorità responsabbli għall-amministrazzjoni tal-iskema sussegwentement ikkonfermat bil-miktub li, soġġett għal verifika dettaljata, il-proġett fil-prinċipju ssodisfa l-kundizzjonijiet tal-eliġibilità stabbiliti mill-iskema, qabel ma nbeda x-xogħol fuq il-proġett; (ii) fir-rigward tal-benefiċċju tat-taxxa, kif deskritt fil-premessa 24 ta' din id-deċiżjoni, il-benefiċjarju applika għalih ħafna qabel il-bidu tax-xogħol, u fir-rigward tal-benefiċċju tat-taxxa hemm intitolament legali — soġġett għall-approvazzjoni tal-Kummissjoni — ma kienx meħtieġ li l-benefiċjarju jistenna kwalunkwe konferma tal-eliġibilità preliminari mill-awtoritajiet Ungeriżi.

(159) Il-Kummissjoni tqis, fir-rigward tal-effett sostantiv ta' inċentiv, li l-għajnuna kellha effettivament impatt fuq l-għażla tal-lokalità tal-investiment: id-deċiżjoni tal-Grupp VW li jillokalizza l-proġett inkwistjoni fi Győr ittieħdet biss wara l-konferma li l-proġett ta' investiment se jkun eliġibbli għal għajnuna mill-Istat u huwa appoġġjat minn awtoritajiet pubbliċi, u l-K-VAI (l-entità responsabbli għat-teħid tad-deċiżjoni finali dwar l-investiment u l-lokalità) approva l-lokalità soġġett għad-disponibilità tal-għajnuna mill-Istat. Għalhekk, il-Kummissjoni tqis, skont il-paragrafi 23 u 25 tal-IDAC, li x-xenarju kontrofattwali ppreżentat mill-Ungerija huwa realistiku u appoġġjat minn evidenza ġenwina u kontemporanja. Għaldaqstant, l-għajnuna għandha effett (sostentiv) ta' inċentiv reali. Bit-tnaqqis fid-differenza fil-vijabilità favur Győr, l-għajnuna kkontribwiet għat-tibdil fid-deċiżjoni dwar il-lokalità tal-kumpanija benefiċjarja. Mingħajr l-għajnuna, l-investiment ma kienx iseħħ fi Győr.

6.6.1.4. Il-proporzjonalità tal-għajnuna

(160) Sabiex l-għajnuna tkun proporzjonali, l-ammont u l-intensità tal-għajnuna għandhom ikunu limitati għall-ammont minimu meħtieġ biex dan l-investiment iseħħ fir-reġjun assistit.

(161) B'mod ġenerali, l-għajnuna reġjonali titqies li hija proporzjonali għas-serjetà tal-problemi li jaffetwaw ir-reġjuni assistiti jekk din tirrispetta l-limitu massimu tal-għajnuna reġjonali applikabbli, inkluż it-tnaqqis awtomatiku u progressiv fil-limitu massimu tal-għajnuna reġjonali għal proġetti ta' investiment kbar (li diġà huwa parti mill-mappa tal-għajnuna reġjonali applikabbli). L-intensità tal-għajnuna applikata f'dan il-każ mhijiex ogħla mil-limiti massimi ta' għajnuna reġjonali kkoreġuti mill-mekkaniżmu tat-tnaqqis, kif diġà stabbilit fil-premessa 110 ta' din id-deċiżjoni.

(162) Minbarra l-prinċipju ġenerali ta' proporzjonalità li jinsab fir-RAG 2007-13, l-IDAC tirrikjedi t-twettiq ta' valutazzjoni aktar dettaljata. Taħt ix-xenarju 2 tal-IDAC, l-għajnuna titqies proporzjonata jekk din tkun ugwali għad-differenza bejn l-ispejjeż netti għall-benefiċjarju biex jinvesti fir-reġjun assistit u l-ispejjeż netti għal investiment fil-lokalità alternattiva.

(163) Il-Kummissjoni tqis, abbażi tad-dokumentazzjoni ppreżentata (ara l-premessi 79 sa 82), li l-għajnuna kienet limitata għall-ammont neċessarju, minħabba li din ma taqbiżx id-differenza fl-ispejjeż bejn Għażla D (il-lokalizzazzjoni tal-investiment fi Győr) u l-Għażla C (il-lokalizzazzjoni tal-investiment fi [lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE] u [lokalità 1 f'żona mhux assistita fiż-ŻEE]). Il-kalkolu li sar fiż-żmien tal-analiżi kontrofattwali juri li mingħajr l-għajnuna, Győr kien se jiswa EUR 144,3 miljun aktar (f'valur preżenti fl-2010) mill-kombinazzjoni tal-lokalità [lokalità 2 f'żona assistita fiż-ŻEE eliġibbli għal għajnuna reġjonali skont l-Artikolu 107(3)(c) tat-TFUE] u [lokalità 1 f'żona mhux assistita fiż-ŻEE].

(164) Dan l-iżvantaġġ fl-ispiża jammonta għal EUR 153,8 miljun f'termini tal-2013, li hija s-sena applikabbli għall-kalkolu tal-għajnuna, u għalhekk anke għall-proporzjonalità.

(165) Id-differenza dovuta għal nefqa ogħla ta' darba setgħet titnaqqas permezz tal-għajnuna mill-Istat possibbli. Meta titqies l-għajnuna ta' EUR 133,3 miljun f'valur preżenti tal-2013, l-Għażla D xorta waħda għandha żvantaġġ fl-ispiża ta' EUR 20,5 miljun meta mqabbla mal-Għażla C. Il-Kummissjoni tinnota li l-iżvantaġġ fl-ispiża li jibqa' kien aċċettabbli mill-Grupp Volkswagen minħabba ċerti vantaġġi mhux kwantifikabbli ta' Győr, eż. il-possibilità li jiġu prodotti l-erba' derivattivi MQB f'impjant wieħed tal-AUDI, u tqis li ntweriet il-proporzjonalità tal-għajnuna.

6.6.2. Effetti negattivi tal-għajnuna fuq il-kompetizzjoni u l-kummerċ

(166) Il-paragrafu 40 tal-IDAC jiddikjara li “jekk […] l-analiżi kontrofattwali tissuġġerixxi li mingħajr l-għajnuna, l-investiment xorta waħda kien jitwettaq, kien x'kien il-każ, ukoll jekk possibbilment minn lokalità oħra (it-tieni (2) xenarju), u jekk l-għajnuna tkun proporzjonali, l-indikazzjonijiet possibbli ta' deformazzjonijiet bħalma huma sehem qawwi tas-suq u żieda fil-kapaċità f'suq li l-prestazzjoni tiegħu hija inqas mil-livell standard, għandhom fil-prinċipju, ikunu l-istess, irrispettivament mill-għajnuna.”.

(167) Minħabba li l-miżura tal-għajnuna tappoġġja d-deċiżjoni ta' investiment tax-xenarju 2 u li l-għajnuna hi limitata għall-ammont minimu, ma setgħux jiġu identifikati effetti negattivi fuq il-kompetizzjoni. L-investiment kien jitwettaq f'lokalità oħra, li fi kwalunkwe każ jirriżulta fl-istess livell ta' tgħawwiġ tal-kompetizzjoni. Għalhekk, il-Kummissjoni tqis li l-għajnuna ma għandhiex effetti negattivi fuq il-kompetizzjoni.

(168) Skont il-paragrafu 53 tal-IDAC jekk, mingħajr l-għajnuna l-investiment kien jiġi lokalizzat f'reġjun aktar fqir (aktar żvantaġġi reġjonali — intensità massima ogħla ta' għajnuna reġjonali) jew f'reġjun li jitqies li għandu l-istess livell ta' żvantaġġi reġjonali bħar-reġjun fil-mira (l-istess intensità massima ta' għajnuna reġjonali), dan jikkostitwixxi element negattiv fit-test globali tal-ibbilanċjar, li x'aktarx ma jkunx ikkumpensat minn xi element pożittiv, minħabba li dan imur kontra l-loġika interenti tal-għajnuna reġjonali.

(169) Minħabba li l-Ungerija kkonfermat li l-possibilità teoretika li jitwaqqaf impjant tal-produzzjoni ġdid fl-Ewropa tal-Lvant kienet twarrbet minn AUDI fl-istadji bikrin tal-proċess ta' teħid ta' deċiżjonijiet u li l-ebda waħda mis-siti eżistenti b'intensità ogħla ta' għajnuna jew bl-istess intensità tal-għajnuna ma ġiet meqjusa bħala lokalità fattibbli (ara n-nota f'qiegħ il-paġna 23), il-Kummissjoni tqis li l-għajnuna m'għandha l-ebda effett ta' antikoeżjoni li jista' jmur kontra l-loġika interenti tal-għajnuna reġjonali.

6.7. IL-BILANĊ BEJN L-EFFETTI POŻITTIVI U NEGATTIVI TAL-GĦAJNUNA

(170) Wara li ġie stabbilit li l-għajnuna tipprovdi inċentiv għat-twettiq tal-investiment fir-reġjun ikkonċernat, u li hija proporzjonata, huwa meħtieġ li jiġu bilanċjati l-effetti pożittivi tal-għajnuna mal-effetti negattivi tagħha.

(171) Il-valutazzjoni kkonfermat li l-miżura tal-għajnuna għandha effett ta' inċentiv li jattira investiment li joffri kontribut importanti għall-iżvilupp reġjonali ta' reġjun żvantaġġjat li huwa eliġibbli għall-għajnuna reġjonali skont l-Artikolu 107(3)(a) tat-TFUE, mingħajr ma jċaħħad mill-investiment lil kwalunkwe reġjun bl-istess limitu massimu ta' intensità tal-għajnuna jew bl-limitu massimu ogħla ta' intensità ta' għajnuna (l-ebda effett ta' antikoeżjoni). Il-Kummissjoni tqis li l-attirar ta' investiment lejn reġjun aktar fqir huwa aktar ta' benefiċċju għall-koeżjoni fl-Unjoni milli kieku l-istess investiment kellu jiġi lokalizzat f'reġjun aktar żviluppat. Kif iddikjarat fil-paragrafu 53 tal-IDAC, il-Kummissjoni tqis li “l-effetti pożittivi tal-għajnuna reġjonali li tikkumpensa biss għad-differenza tal-ispejjeż netti relatati għal post alternattiv ta' investiment aktar żviluppat […], ikun normalment ikkunsidrat, skont it-test ta' bilanq, bħala li jissupera l-effetti negattivi fil-post alternattiv għall-investiment il-ġdid”.

(172) Fid-dawl ta' dan, il-Kummissjoni ssib li, minħabba li l-għajnuna hija proporzjonali għad-differenza tal-ispejjeż netti għat-twettiq tal-investiment fil-lokalità magħżula, kif imqabbl